|  |  |
| --- | --- |
| **Elem tartalma: „Ajándékok Istentől! Mind nekem? – Igen!” A szentségek – a „Szentségek” tábor 4 lelkészi előadása** | Kategória: előadás |
| Szerző(k): Hümpfner Erik  | Esemény: Tábor |
| Kapcsolódó téma: szentségek | Kapcsolódó előadás:  |
| Régió: Összrégió | Település: | Időpont: 2022.07. |

Kapcsolódó anyagok:

2022\_07\_szentsegek\_ajándékok\_Istentol\_negy\_foeloadas\_ossz\_tabor

2022\_07\_szentsegek\_kozos\_lelkiiv\_ossz\_tabor

2022\_04\_szentsegek\_akadalyverseny\_jatek\_ossz\_talalkozo

Törzsanyag:

*A Váci Egyházmegye Ifjúsági Régiói nyári táborainak 2022-es témája*

***„Ajándékok Istentől!***

***Mind nekem? – Igen!”*** *A szentségek*

**„Szentek legyetek, mert én, az Úr, a ti Istenetek, szent vagyok!” Lev 19,2**

*Az előadások anyagát Hümpfner Erik állította össze.*

*2022*

**I. Első előadás: Kibontom, vagy otthagyom?**

Általános bevezető

Ki szeret ajándékot kapni? Valljuk be, legtöbbünk igen! Sőt, talán nincs is olyan ember, aki ne lenne mindezzel hasonlóan. Ez rendjén is van. Életünk folyamán sok alkalom adódik, amikor családunk, barátaink, szeretteink meglepnek minket különféle dolgokkal, amelyekkel az irántunk való szeretetüket kifejezik. **Ajándék** sok minden lehet: egy tárgy, egy élmény, együtt töltött idő, stb. **A lényege az ingyenesség, a jó szándékú, viszonzást nem váró cselekedet, amely szeretetből fakad.**

Manapság tárgyi ajándékokat egyre többet adunk, kapunk. Mindennapjaink része.  Elképzelhető, hogy megtapasztaltuk, csak formaságból történt mindez és minimálisan fakadt szeretetből. Veszélyes, ha kialakul egyfajta csömör, amely közömbössé tesz. Lényegtelenné válik, hogy kitől kapom, és ha nem pont azt kapom, amit akartam, akkor ráadásul még sértve is érzem magam. Pl.: „Most karácsonyra csak egy Iphone 12-t kaptam, holott már rég kijött a 13- as. Felháborító! Nem is szeretnek a szüleim… Utálom őket!” Igaz, ez sarkos példa (habár itt

ott lehet hasonló videókkal találkozni), de jól szemlélteti, hogy mennyire elcsúszhat a lényeg.  Csak az számít, hogy én mit kapok. Mindegy is, hogy kitől és milyen szándékkal, milyen alkalomból. A lényeg, hogy jár nekem! E logika mentén gyorsan ott találhatjuk magunkat, hogy ha valami olyannal lepnek meg, ami számomra nem a non plus ultra, akkor már nem is érdekel.  Ott hagyom, nem foglalkozok vele. Nem mellesleg azzal sem, akitől kapom. Fordított helyzetben, ha én adok valakinek szívből, szeretettel valamit, és így reagál, egész biztosan nem esne jól. Igazából sértő, fájdalmat okozó. Hiszen az ajándék a minket összekötő szeretetkapcsolat kifejeződése, nem egy szolgáltatás.

Fontos tehát, hogy ha némileg tompává vált az „ajándékoknak örülni tudás” képességünk, akkor csiszoljuk le róla a felesleges rétegeket. Ezáltal újra képesek leszünk valóban örülni, és hálásnak lenni mindenért, amit nap mint nap kapunk. Ha képesek vagyunk fejlődni abban, hogy a hétköznapokban az egyre apróbb dolgokért is hálásak legyünk, akkor egyre több ajándékot fogunk felfedezni, amelyekkel Isten folyamatosan elhalmoz. Ez egy jótékony folyamat, amely kinyit a világ felé, a szeretni tudás felé. Gyarapodik bennem a hála, és saját hozzáállásom is formálódik. Egyre többet szeretnék adni környezetemnek őszintén, ingyenesen, szeretetből.

Az előzőek alapján elmondhatjuk, hogy a mindennapi hálaadás fontos. Rendben, de ez önmagában elég az egész életünkre nézve? Ha nagyon le szeretnénk egyszerűsíteni, akkor igen a válasz. Az ajándékozás logikája önmagával hozza, hogy önnön életem egyre gazdagabbá (kapcsolatok, élmények, tettek, stb.) válik azáltal, hogy minél többet merek adni[[1]](#footnote-1).Azáltal, hogy  megnyílok mások felé, Isten egyre több mindennel tud elhalmozni. Mindez egyre közelebb vezet őhozzá is. Ez már bátran nevezhető hosszú távú életcélnak, hiszen **keresztényként életünk fő célja az üdvösségre jutás.** Földi életünk végén a mennybe, Isten színe elé szeretnénk eljutni, vele lenni az örökkévalóságban. Ehhez önmagunk emberi teljesítménye nem elégséges. DE! Isten végtelen szeretetétből és azon szándékából fakadóan, hogy minden embert üdvözíteni szeretne, megad minden eszközt ennek megvalósulásához. Sokféle úton lehet közelíteni Istenhez, megismerni Őt. Lehet egyedül is keresgélni, de az igen hosszúra nyúlhat, lehet, hogy nem is jár „valódi sikerrel”. Katolikus Egyházunk a legjobb utat kínálja mindehhez.

Nem csoda, hiszen Jézus e szándékkal alapította az Utolsó vacsorán egyházát, hogy a világ minden sarkába eljutva, minél többen megismerhessék általa Őt, és Ő általa kiteljesedhessen minden ember élete.

Az Istennel való kapcsolatunk növekedése hasonló az emberi kapcsolatainkéhoz. Nem egyik percről a másikra történik. Nem egy statikus valami, hanem élő, dinamikus valóság. Isten megszólítható, párbeszédben lehetek Vele, végtelenül szeret. A vele való kapcsolatom épülése boldogságom kulcsa. Hitem növekedésének egyik alapja az imádság, amely a Vele való kommunikációm csatornája. Másik alapja a Jézus által alapított szentségek.

Egész biztosan így-úgy már mindannyiunk hallott vagy akár részesült egy vagy akár több szentségben is. Kérdés, mennyire vagyok tudatában ennek? Időről időre hasznos lehet feleleveníteni az e téren meglévő tudásunkat, illetve leporolni mindazt, ami az életünk része.  Mindez nagyban támogathatja a tudatosabb hozzáállást, és a belső vágyunk mélyülését Isten után, hiszen a szentségeken keresztül Ő végtelen ajándékait adja nekünk. A Leviták könyvében olvashatjuk: „Szentek legyetek, mert én, az Úr, a ti Istenetek, szent vagyok!” Lev 19,2 Isten mindnyájunkat az életszentségben való növekedésre hív, amelynek forrása a szentségi élet.  Ehhez meg is ad minden szükséges eszközt nekünk. Kérdés, hogy el akarjuk-e fogadni, és ha igen, akkor hogyan fogadjuk tőle?

Idei táborunkban a szentségek témát körbejárva, mélyebb tudást szerezhetünk mindarról a végtelen gazdagságról, amelyet Jézus ajándékként ad mindannyiunk számára. Ha valamiről többet tudunk, akkor képesek leszünk jobban megérteni, amely a szentségi élet kapcsán nemcsak egy elméleti tudást jelent, hanem sokkal mélyebb, markánsabb tapasztalatot arról,

hogy Isten milyen végtelen szerető módon közelít mindannyiunk felé személyesen. Ezen tapasztalataink viszont nem egyformák, hiszen két emberi találkozás sem tud sosem ugyanolyan lenni. Ebből adódóan szükséges a tanúságtétel, hogy megosszuk egymással mindazt, amit az Istennel való találkozásainkban megélünk. **Ez a hármas, a ”3T” (tudás, tapasztalat, tanúságtétel) olyan, amely együttesen egyre közelebb emel Istenhez.** Egy dolgot viszont nem szabad elfelejteni. Isten végtelenül tapintatos és türelmes. Senkire sem töri rá az ajtót. Ebből adódóan a szívemet, lelkemet, elmémet nekem kell nyitottá tenni, és befogadni Őt, hogy elhalmozhasson végtelen ajándékaival. Ez a fajta nyitottság mellett nap mint nap újra el kell köteleződnünk, hogy az Istennel való kapcsolatunk valóban növekedhessen. Rá kell szánni az időt! Másképp nem megy.

**I.1 A szentségek**

A szentségek mélyebb megértéshez először is magát a fogalmat tisztáznunk kell. „**A szentségek a kegyelemnek Krisztus által alapított és az Egyházra bízott érzékelhető és hatékony jelei, melyeken keresztül belénk árad az isteni élet. Hét szentség van: a  keresztség, a bérmálás, az Eucharisztia, A bűnbánat szentsége, a betegek kenete, az  egyházi rend és a házasság.”[[2]](#footnote-2)**

Tehát a szentségek látható jelek, melyek Jézus Krisztus rendeléséből, láthatatlan kegyelmeket közvetítenek. Istennek azok a cselekedetei, amelyeken keresztül megmutatja irántunk, gyermekei iránt érzett szeretetét. A szentségeken keresztül lehajol hozzánk. Szeretné, hogy az Ő ereje, kegyelme, fénye mindannyiunk sajátja is lehessen.[[3]](#footnote-3) Mindegyik szentséget Ő  hozta létre (Ő alapította), erre találunk utalásokat a Bibliában (minden szentségnél külön  láthatjuk majd). Krisztus az, aki működik rajtuk keresztül különböző formában.

A **szentségek az emberi élet lényeges fordulópontjaihoz kötődnek**, mondhatni: elkísérnek a születéstől a halálig. Egyik szentség sem varázslat. Ezek ajándékok, amelyek gyümölcsöt hozhatnak bennünk, ha bízunk Istenben, aki teljesíti ígéreteit. Isten iránti szeretetre, tiszteletre és nyitottságra van tehát szükség ahhoz, hogy a szentségek felfedjék előttünk titkukat, és ki tudják fejteni hatásukat életünkben, vagyis megtapasztalhassuk az általuk közvetített isteni szeretetet. A mi közreműködésünkre is szükség van, nem automatán működnek, nem mágia. Teljes szabadságunkra van bízva. Csakis akkor működnek valóban, ha szabadságunkban teret adunk nekik. Ebből adódóan fontos feltenni a kérdést, miszerint mit tehetünk azért, hogy a szentségek által kapott ajándékokat (kegyelmeket) minél gyümölcsözőbb módon fogadhassuk életünkbe.

**I.1.1 A szentségek eredete**

Krisztus azért alapította a szentségeket, hogy egész életünkben Vele tudjunk élni. A szentségek teljes életünket magukba foglalják. Pl.: Csecsemő korban megkeresztelkedünk, aztán kicsit érettebbek leszünk, megbérmálkozunk. A szentáldozásban egyesülünk Krisztussal.  Amikor betegek vagyunk, Krisztus jön. Ő az, aki a testemnek és a lelkemnek az orvosa. Amikor megházasodunk, akkor Krisztus szeretete az, ami összeköti a két emberi szívet, és egyesíti. A szentségek jelen vannak életünk minden fontos eseményénél, ahol Istennel, a Szentháromsággal és az örökkévalósággal egyesítenek különleges módon Krisztuson keresztül.  Minden szentség más módon, más életkörülményben kapcsol őhozzá. Amikor szentségekben részesülünk, akkor Krisztussal egyesülünk, és Krisztus egyesít minket az egész Szentháromsággal. **Krisztus az, akitől erőt, szeretet, életet kapunk.** Mindazt, ami szükséges az üdvösséghez. Ő maga az élet forrása, és önmagát adja nekünk, az életet. Valóban velünk van mindennap.

**I.1.2 A kegyelem**

Fentebb többször olvashattuk, hogy a szentségekben Istentől kegyelmeket kapunk. Fontos tisztázni, hogy mit is jelent a kegyelem szó. Nem megkegyelmezést jelent, nem egyfajta tekintélyszemély leereszkedő gesztusa. Isten nem így közelít felénk. **A kegyelem „Istennek az  üdvösség érdekében adott ingyenes ajándéka, mely a teremtményt sem természete, sem  érdem alapján nem illeti meg, és jogos igénye sem lehet rá.”[[4]](#footnote-4) A kegyelem által bevon,  részesévé tesz a maga szentháromságos életének, és képessé tesz arra, hogy iránta való  szeretetből cselekedjünk.[[5]](#footnote-5)** Látható, hogy mindannyiunkat el szeretne halmozni kegyelmeivel,  hogy szeretete mellett elegendő erőt is kaphassunk tőle ahhoz, hogy harcolhassunk a  nehézségekkel egész életünkön keresztül. A kegyelem nem bezár egy kalitkába, ahol ezentúl nem tudunk semmi rosszat sem tenni, hanem kiteljesít. Kiteljesít a szabadságban, hogy mindig a jó mellett, mindig Isten mellett tudjunk dönteni. Akkor tud hatékonyan működni életünkben Isten kegyelme, ha mi is el szeretnénk fogadni, amit adni szeretne. **Ha bennünk van a vágy, hogy Istenhez közelebb kerüljünk.** Ő mindig nyitott karokkal fordul felénk, a labda nálunk van, hogy hogyan válaszolunk közeledésére.

**I.1.3 A szentségek felosztása**

A szentségeket alapvetően három fő kategóriára oszthatjuk:

- A **beavatás szentségei**, amelyek bevezetnek a hitbe: **keresztség, bérmálás, Eucharisztia (Oltáriszentség)**

Ezen szentségek által válunk az egyház teljes jogú tagjává. Az őskeresztény időkben leginkább felnőtteket vettek fel az egyházba. Húsvét éjszakáján egy szertartás keretében szolgáltatták ki számukra a három beavató szentséget. Manapság ez csak felnőtt megtérők esetében van hasonlóan, megkeresztelt gyermekek esetében nem egyszerre történik.

- A **gyógyulás szentségei**: a **bűnbánat és a betegek kenete**

Már az első keresztények is tapasztalták, hogy a keresztségük és megtérésük után követtek el bűnt. Ez manapság sincs máshogy. A bűnös, gyarló, törékeny emberi mivoltunkból adódóan azóta is rászorulunk a lelki és testi gyógyulást segítő szentségekre. A bűnbánat szentségében Isten eltörli vétkeinket. A betegek kenete súlyos betegségek idején a gyógyulás eszköze, életünk végén pedig felkészít a „nagy útra”.

- A **közösség szolgálatának szentségei**: a **házasság** és az **egyházi rend** szentsége

Isten mellettünk áll végleges elköteleződéseinknél (házasságkötés vagy papi hivatás).  Minden tőle kapott kegyelem a közösség javát szolgálja. Arra hív, hogy amit kapunk, adjuk is tovább. E szentségek ahhoz adnak erőt, hogy szeretetben tudjunk másokat közelebb segíteni a földi boldogsághoz és az üdvösséghez, vagyis Istenhez.

Minden szentség nagyon konkrét, vagyis jól körülhatárolt „jellemzőkkel” bír. Ez is bizonyítja, hogy nem ad hoc kitalált „valamikről” van szó, hanem garantálja a valódiságot, hitelességet. Mind a hét esetében megtalálhatóak előképek már az Ószövetségben. Az Újszövetségben egyértelműen megjelennek azok a mozzanatok, amikor Jézus megalapítja.  Továbbá meghatározottak: a szertartások, amelyekben a kiszolgáltatás megvalósul; kik a kiszolgáltatást végző személyek; maga a fizikai forma, amelyen keresztül érzékelhetővé válik;  a láthatatlan kegyelemi hatások; ki, mikor részesülhet bennük; milyen feltételekkel vehető fel.

A következő napokban külön-külön a három fő kategóriába tartozó szentségekkel lesz módunk részletesebben megismerkedni.

**I.2 Áldások és szentelmények**

Fontos megkülönböztetni a szentségektől az áldásokat és szentelményeket. A legegyszerűbb módja mindennek az, hogy ha két szempontot jegyzünk meg: szentségekből hét van, mind Krisztus alapította. Ami ezen kívül esik, az ide tartozik (áldások, szentelmények). Életünknek vannak olyan eseményei, amelyekhez nem kapcsolódik külön szentség. „Az egyház mindig azt szerette volna, hogy szüntelenül megtapasztalhassuk Isten jóságát a mindennapjainkban.”[[6]](#footnote-6) A  szentelményeket az egyház hozta létre, szabályozta. Hasonlítanak a szentségekre, mert van látható jel és láthatatlan kegyelem, hozzájuk kapcsolódó egyházi szertartás. „Van bennük valamiféle „jel”, amit látunk, érzékelünk, de tudjuk, hogy az igazi történés már lelki szinten  játszódik le.”[[7]](#footnote-7) A legismertebb szentelmények: szenteltvíz, megáldott tárgyak, házszentelés,  ételszentelés, balázsáldás, hamvazkodás, temetés stb..

Áldást legtöbb esetben paptól szoktunk kapni. Bizonyos áldásokat (pl.: szentmise végén) csak ő adhat, de vannak bizonyos áldások, amelyeket nem csak papok adhatnak (pl.: szülők gyermekeikre, házastársak egymásra). A lényegük, hogy Isten áldását, kegyelmét, oltalmát kérjük a másik fél számára.

**I.3 Összefoglalás**

A szentségek Isten ajándékai, amelyek által saját szentháromságos életébe szeretne bevonni mindannyiunkat. A hívő embernek mindezek lelki erőforrások Istentől. Olyan jelek az egyházban, amelyeket maga Jézus Krisztus alapított. Mind a hét esetében kettős természet jelenik meg. Van bennük valami, ami szemmel látható. Ez az anyagi jel. Az igazi hatásuk azonban láthatatlan módon érvényesül. Ez a kegyelem. Elmondható, hogy a látható és a láthatatlan, anyagi és a lelki-szellemi, az emberi és az isteni kapcsolódik egybe bennük. A szentségek éltetik a keresztény közösséget, és benne mindannyiunkat.[[8]](#footnote-8)

Krisztus nem hiába alapított hét szentséget. Mindegyik kegyelemközvetítő, de ez nem azt jelenti, hogy elegendő egy szentségben részesülnünk (pl.: keresztség), mondván azon keresztül megkapjuk Istentől a szükséges kegyelmeket az életünkben. Fontos megjegyezni, hogy létezik a szentségi kegyelem. **„A szentségi kegyelem a Szentlélek kegyeleme, amelyet Krisztus ajándékoz. Minden szentségnek sajátos kegyeleme van. Ez a kegyelem segíti a hívő embert az életszentségre vezető úton, s így segíti az egyházat is, hogy növekedjék a szeretetben és a tanúságtételében.**”[[9]](#footnote-9)

A keresztség az első és legfontosabb szentség. Ez az alapja az istenkapcsolatunknak. Istentől kapunk lehetőséget arra, hogy éljünk, hogy örök legyen az életünk. A bérmálásban Isten megerősít abban, hogy teljes életet éljünk. Az Oltáriszentségben Krisztus táplálja az életünket.  Eledelt ad ahhoz, hogy tudjunk haladni az élet útján. Ha elesünk, ha gond, nehézség, betegség van, akkor Isten újra megajándékoz. Adja a gyógyulás szentségét és a gyónást, amely a lelkünket tisztítja, gyógyítja, és képessé tesz arra, hogy tudjuk szeretni Istent és a másik embert.  Egészen eddig kapunk, befogadunk nem akárkitől: Istentől, és nem akármit, a legszükségesebb dolgokat: az üdvösséget és a kegyelmet. Amikor eljutunk az érettség egy szintjére, akkor eljön az ideje, hogy mi is szolgáljunk, mi is adjunk tovább magunkból. Az igazi szeretet befogad, és ad. A szolgálat szentségeiben (egyházi rend, házasság) ezt adjuk tovább. Csak akkor tudjuk a másikat szeretni, csak akkor tudjuk Krisztust továbbadni, ha Belőle táplálkozunk. Ha nem Ő a forrás, akkor önnön elképzeléseinket, stb. adjuk tovább, nem a lényeget, nem Őt.

Sokszor előfordulhat, hogy nem tudjuk egyformán átélni azt a mélységet, amelyet egy szentség ad. Pl.: automatikusan veszünk részt egy szentmisén, felületesen gyónunk stb. DE!  Ha hiszem, hogy abban a szentségben konkrétan azt kapom, amit kérek, amire szükségem van, akkor rá tudom bízni magam Istenre, aki önmagát adja, és azt, amire valóban szükségem van (mert végtelenül nagyvonalú a szeretetben). Ugyanakkor nem engedhetem meg magamnak, hogy a szentségi életem elsilányuljon. Ezzel életem fő erőforrásait zárnám el. Vagy ha a címmel állítom párhuzamba: Mintha nap mint nap folyamatosan kapnék egy szép nagy ajándékcsomagot, de nem foglalkozva vele, ki sem bontanám, csak ott hagynám. Nem érdemes, nem bölcs, az élettől zár el…

**FONTOS! A szentségek kapcsán a legfontosabb az, hogy akarjunk rendszeresen élni velük. E tekintetben nem a tárgyi tudás az elsődleges cél, hanem a belőlük fakadó kegyelmi élet kialakulása a lelkünkben. Előadóként olyan szemüveggel nézzük az itt leírtakat (mind a négy előadás), hogy a hallgatóság lelkében a szentségek vételére ébredjen a vágy. A ”3T” (tudás, tapasztalat, tanúságtétel) legyen egyensúlyban. Kevesebb infó, minél több Lélek! :)**

**Az előadás kapcsán a következők bemutatása a cél:**

- a szentségek, mint Isten ajándékai

- a szentségek, mint az isteni létben való részesülés eszközei

- a szentségek, mint életünk fontos eseményeinek jelölői

- a hét szentség rövid bemutatása, felosztása

- a szentségek és szentelmények közötti különbségtétel

- +1: a szentségi életre való lelkesítés személyes példákon keresztül

(További hasznos infók: Youcat 170-178. pontok)

**I.4 Kiscsoportos feldolgozási szempontok:**

**Amire érdemes személyesen és csoportban is reflektálni:**

- A szentségek források. A hívő ember erőforrásai.

Tisztában vagyok-e azzal, hogy én is részesülhetek Isten forrásának ajándékaiból?  Mennyire élek tudatosan mindezekkel?

- Tudok-e valóban Isten gyermekeként tekinteni önmagamra? Fontos ez számomra? Mi segít, mi akadályoz ebben?

- Vannak egyszer és többször felvehető szentségek. Milyen emlékeim vannak azokról a pillanatokról, amikor először részesülhettem bármelyikben is? Meghatározó volt vagy közömbös? Megéltem Isten közelségét akkor? Fontos volt számomra a Vele való találkozásra való készület?

- Milyen tapasztalataim vannak eddigi életemben a szentségekkel kapcsolatban? Vágyok a szentségek által valóban találkozni Krisztus ölelő, megerősítő, gyógyító szeretetével?  Melyeket vettem már fel? Melyekben szeretnék részesülni még?

- Mennyire fontos számomra a szentségi élet? Miért?

- Mi az, amiben úgy érzem, hogy változtatni szeretnék hozzáállásomon a szentségekkel kapcsolatban? Mely vagy melyek azok, amelyeket mélyebben szeretném megismerni? - +1: Érdemes ránézni mindarra, ami téma kapcsán előtérbe került, fontossá vált.

**II. Második előadás: Valóban elfogadom?**

A beavató szentségek (keresztség, bérmálás, Oltáriszentség)

„Valóban elfogadom? De mit is? Azt a sokat…!” A beavató szentségek által ajándékok garmadával halmoz el Isten. A keresztségben válunk a mennyi Atya gyermekévé, az egyház teljes jogú tagjává. Jézus önmagát adja nekünk az Oltáriszentségben. A Szentlélek kiáradása által a Lélek adományaival is gazdagodunk a bérmáláskor. Mindezek életünk valódi növekedését szolgálják. Botor dolog lenne ennyi ajándékot (kegyelmet) bontatlanul ott hagyni.  Csomagoljuk ki együtt úgy, hogy mélyebben megismerve ezen szentségeit kinyílhasson szívünk az Ő végtelensége felé.

**II.1 A keresztség**

Nagy Lajos francia király egyszer egy kis francia falu templománál megállt. Sokáig imádkozott, majd egy nagy adományt hagyott ott. Kérdezték tőle kísérői, hogy miért tette. Azt válaszolta, hogy számára ez az egész világ legkedvesebb temploma. Nem értették. Miért nem Párizs vagy Reims, ahol koronázása vagy házasságkötése történt? A válasza a következő volt:  „Amit itt kaptam, azt soha senki sem veheti el tőlem. Itt lettem Isten gyermeke, amelyből minden hatalmam és boldogságom fakad. A koronám elgurulhat, a családom hátat fordíthat nekem, de Isten szeretete sohasem hagy el.”[[10]](#footnote-10)

Érdekes, hogy Nagy Lajosnak ennyire meghatározó élménye a megkeresztelkedése.  Legtöbbünket kisgyermekkorában kereszteltek meg. Igazi emlékünk nincs is róla, maximum fényképek, videók, családi elmesélések, a keresztlevél. Ebből adódóan természetesnek vesszük mindezt. Könnyen előfordulhat, hogy nem is tulajdonítunk komolyabb jelentőséget mindennek.  Holott súlya nagy, amelynek érdemes tudatában lenni mindannyiunknak. **A keresztség az első a szentségek sorában, az első és legfontosabb szentség**, e nélkül érvényesen felvenni más szentséget nem lehet. **Ez a keresztény élet kezdete, az egyházba vezető kapu. A keresztség új életet jelent Krisztusban**. Az újjászületés, a megvilágosodás szentsége. Mint első szentség eltörölhetetlen jegyet hagy a lelkünkben. **Eltörölhetetlen, senki sem tudja elvenni, örökké tart. Mindebből következnek, hogy tudatosan elfogadjuk Istenhez tartozásunkat.** Jézus ezzel a gondolattal kezdte működését: „Beteljesedett az idő, és már közel van Isten országa (királysága).” Mk 1,15 Mintha belépnénk egy királyságba, ahol az Ő ereje és védelme alatt állunk. Fontos megjegyezni, hogy Isten nem alattvalóként hív meg, hanem gyermekeként az Ő családjába, ami az egyház.[[11]](#footnote-11) Ettől kezdve bátran mondhatjuk: **„Isten, te vagy az én Istenem  mindörökké, ezt tőled kaptam, és te sohasem veszed el tőlem. A tied vagyok, és senki és semmi sem tud elszakítani tőled!”[[12]](#footnote-12)**Mély tartalmat és jelentőséget hordoznak e mondatok.

**II.1.1 A keresztség eredete**

Az Újszövetségben két lényeges hely van, amely a keresztség szentségének az alapja. Az első **Jézus megkeresztelkedése a Jordánban** (Mk 1,9-11)[[13]](#footnote-13). Ott Ő maga ad példát a keresztségben való újjászületés fontosságára. Igaz, neki erre nem volt szüksége második isteni személyként, de ennyire közel jött hozzánk emberekhez, hogy ezt is vállalta. A másik fontos pont az Mt 28,19-ben[[14]](#footnote-14) található. Itt ad **Jézus küldetést az apostoloknak, hogy kereszteljenek meg minden embert**. Mint már fentebb említettük, a keresztségben újjászületünk. A Szentírásban több helyen is említésre kerül a Lélekben való újjászületés fontossága: Jézus mondta: „Bizony, bizony, mondom neked: Aki nem vízből és (Szent)lélekből születik, az nem megy be az Isten országába. (…) újjá kell születnetek” Jn 3,5-7; „Aki hisz és megkeresztelkedik, üdvözül…” Mk 16,16.

**II.1.2 Ki keresztelkedhet meg?**

**Minden embert meg lehet keresztelni, aki még nem vette fel a keresztséget. Egyetlen feltétele van, hogy a Krisztusba vetett hitet kereszteléskor nyilvánosan meg kell vallani.** Ebből fakad, hogy Isten ismerete nélkül nem reális, hogy bárki is megkeresztelkedjen. Fontos, hogy előtte megismerje Istent, hitünket, kapcsolódjon keresztény közösséghez. Ezek nélkül nem lenne hiteles és valódi az illető Isten melletti elköteleződése. Ha kisgyermeket keresztelnek, ott a szülők vallják meg a hitet a gyermek helyett, és ígéretet tesznek, hogy a gyermeküket vallásosan fogják nevelni. Ez esetben felmerülhet a kérdés, hogy miért nem hagyják felnőni, és ha felnőttként fontos lesz számára a keresztény hit, akkor majd megkeresztelkedik. Érthető felvetés, de nem teljesen valid. Ez olyan, mintha a szülők megvárnák gyermekük felnőtté válását, és akkor bíznák rá a döntést, hogy kiválassza, mely iskolában szeretne tanulni. Nem reális, hiszen tudás nélkül felelős döntést nem tudna hozni. A hit is hasonló. Továbbadása szintén a szülők felelőssége ugyanúgy, mint a gyermekük felnevelése. A test, a szellem és lélek egybe tartozik, nem szabad hagyni egyik másik fejlődésének háttérbeszorulását sem. Egyházunknak fontos a gyermekkeresztelés. Ennek egyetlen oka van: mielőtt még mi döntenénk Isten mellett, Isten már döntött mellettünk. Ha valaki kisgyermekként vette föl a keresztséget, azt későbbi életében „ratifikálnia” (megerősítenie) kell. Ez fejezi ki a tudatos elköteleződést.

**II.1.3 A keresztség kiszolgáltatása**

**A keresztségnek a látható jele a vízzel való leöntés, és a következő szavak elmondása a keresztelést végző által: „N. megkeresztellek téged az Atya a Fiú és a Szentlélek nevében.”  A láthatatlan kegyelem (ajándék), amelyet közvetít, a bűn eltörlése.** Csecsemők esetében az áteredő bűnt törli el, mivel ők még nem képesek tudatosan elkövetni bűnt. A felnőttek esetében az áteredő- és az addig elkövetett személyes bűnöket is lemossa. A szentségben kapott kegyelem által válunk Isten gyermekévé és az Egyház tagjává (ezt már korábban említettük).

**A keresztség kiszolgáltatója pap vagy diakónus, de szükség esetén bárki, aki meg van keresztelve.** Ha megkereszteltként találkozok egy haldoklóval (pl.: baleset, amikor nem lenne mód pap odaérkezésének a halál beálltáig). Ha az illető kifejezi, hogy szeretne megkeresztelkedni, akkor az „N. megkeresztellek téged az Atya a Fiú és a Szentlélek nevében.”  forma használatával meg keresztelhetem.

Felmerülhet a kérdés, hogy mi lesz azon emberekkel, akik nem találkoznak a kereszténységgel, az egyházzal, és nem ismerhetik meg közvetlenül Jézust. Isten minden ember üdvösségét akarja, senkiről sem mond le! **Vágykeresztségben részesül, akinek nem volt alkalma arra, hogy megismerje Krisztust és a keresztény hitet, de becsületes szívvel keresi Istent, és a lelkiismerete szerint él.** Ezen emberek üdvözülhetnek. Erre nem szabad kibúvóként tekinteni! Mi, akinek volt-van lehetőségünk megismerni az evangéliumot, nem dőlhetünk hátra megnyugodva, hogy igazából keressük Istent, de hát az egyház stb. miatt inkább távol maradunk. Lehetnek ellenérzéseink sok minden miatt, de ez ne azt eredményezze, hogy eltávolodunk, hanem sokkal inkább sarkalljon arra, hogy ha nem is értünk mindent, akkor fektessünk energiát abba, hogy jobban megismerhessük, megérthessük. Merem garantálni, hogy a mélyebb ismeret segít helyre tenni a kezdeti furcsa, érthetetlen, feleslegesnek tűnő, akár kényelmetlen dolgokat is, amelyek miatt egyszerűbb lenne nem az egyházunkban élni.

**II.1.4 Mit tesz hozzá életemhez, hogy meg vagyok keresztelve?**

- Ha elfeledem, akkor nem eleget, de ha tudatosan élem meg, akkor annál többet. Isten megerősít a vele való kapcsolatomban, a hozzátartozásomban, az ő gondoskodásában.  Egy hasonlat segíthet ennek megértésében: Életünk olyan, mint egy út. Meg kell tennünk 3000 km-t, hogy elérjünk úti célunkhoz (kb. Budapest - Lisszabon táv).  Mindenki gyalog indul neki a nagy útnak. Vannak megállók, pihenőhelyek, ahol működik egy klub, akik a betérőket szolgálják, segítik őket, hogy könnyebben haladhassanak tovább a hosszú úton. Azok az utazók, akik szívesen lesznek klubtagok, kapnak egy gyors autót, és már azzal utazhatnak tovább a hosszú úton. Útközben a szabad helyekre ők is felvehetnek gyalogosokat, akiknek szintén könnyebbé válik így az útjuk. Autóval is meg kell állni néhányszor, de feltöltődni mindig jó. Legyünk őszinték, nem éri meg?

- Keresztényként a mindennapjainkban sokszor megtapasztalhatjuk a keresztséget.  Amikor Istent szívemből, őszintén Atyának hívom (akár a Miatyánk elimádkozásakor), akkor tudatosan megtapasztalom, hogy Isten szeretett gyermeke vagyok valóban. A keresztségben Isten fiává fogadott.

- Valahányszor, amikor az Istenbe vetett hitünkből fakadó remény által képesek vagyunk előre nézni életünkben (nehéz, fájdalmas helyzeteiben is), akkor szintén keresztségünket tapasztalhatjuk meg.

- Amikor Jézus Krisztus szerint döntünk bármilyen komoly etikai, erkölcsi helyzetben, akkor is keresztségünket aktualizáljuk. (Pl.: Ismerve Jézus hozzáállását Mária Magdolnához nem hagyjuk annyiban, ha valakit szóval vagy tettekkel is zaklatnak, bántalmaznak osztályunkban, környezetünkben stb.)

- Későbbiekben keresztszülők lehetünk, amely felelősséget jelent. Leendő keresztgyermekünk támogatását vállaljuk emberileg, és ami még fontosabb a hitbeli növekedésben. Sose feledjük: „**Élő hitre csak az tud nevelni, akinek élő hite van.**”[[15]](#footnote-15)

Ez csak néhány eshetőség, helyzet, amikor a keresztségünket a mindennapjainkban megéljük. **Az „itt és mostban” tapasztalhatjuk meg keresztség szentségének működését.** Minél tudatosabban figyelünk, annál többször lesz módunk mindezt megfontoltan megtenni, amely mindig megerősíti Krisztushoz tartozásunkat. Az élet forrása a mindennapokban.[[16]](#footnote-16) Sok  példát hozhatnánk még, de **fontosabb, hogy saját életünkben képesek legyünk felismerni a  sok adódó helyzetet, amikor Krisztushoz tartozásunk valódi erőforrás, ajándék.** Itt az idő átgondolni!

**A keresztség szentsége[[17]](#footnote-17)**

**Elnevezései** alámerítés, fürdő (görögül: baptiszmosz); az újjászületés, a megvilágosodás szentsége

**Előképei** a víz, Noé bárkája, átkelés a Vörös-tengeren, átkelés a Jordán folyón, a fiúgyermekek körülmetélése, az elsőszülött fiú bemutatása a jeruzsálemi templomban

**Alapítása** -Jézus megkeresztelkedik Jánosnál a Jordánban

 -Jézus elküldi az apostolokat, hogy kereszteljék meg az embereket (Mt 28,19)

**Anyaga** a vízzel való leöntés

**Szertartása** -vízben való alámerítés, vízzel való leöntés háromszor -a keresztnév kimondása

-„az Atya, a Fiú és a Szentlélek nevében”

**Kiszolgáltatója** püspök, pap, diakónus, halálveszélyben bárki, aki meg van keresztelve

**Felvevője** bárki, aki még nem keresztelkedett meg és szabad akaratából szeretne

**Feltételei** a keresztény hit megvallása (csecsemők esetében a szülők, keresztszülők által)

**Hatása** -megbocsájtja az áteredő bűnt és minden személyes bűnt -a megszentelő kegyelemben részesít

-Isten gyermekévé és az egyház tagjává tesz

-eltörölhetetlen jegyet (karaktert) ad

**II.2 A bérmálás**

„Aki megkeresztelkedett, az megkapta már a kegyelmi élet “csíráját”, részesedett Jézus, a Szentháromság életében, s így megkapta a Szentlelket is.”[[18]](#footnote-18) E kijelentés kapcsán felmerülhet a  kérdés, hogy miért is van szükség a bérmálásra? A válasz a következő: **ami a keresztségben megkezdődött, azt a bérmálás erősíti meg**. Ha valaki gyermekként lett keresztelve, akkor ő felnőttként ekkor vállalja nyíltan a krisztusi életet és a hozzákapcsolódó küldetést. Erre az elköteleződésre a Szentlélek válaszul új módon tölti el, megerősíti, és képessé teszi a nagykorú keresztény életre.

**II.2.1 A bérmálás eredete**

Az Újszövetségben olvashatjuk: „Mikor pedig az apostolok, akik Jeruzsálemben voltak, meghallották, hogy Szamaria befogadta az Isten igéjét, elküldték hozzájuk Pétert és Jánost.  Amint odaérkeztek, imádkoztak értük, hogy elnyerjék a Szentlelket, mert az még egyikükre sem szállt le, csak meg voltak keresztelve az Úr Jézus nevében.” ApCsel 8,14-16 Az Apostolok Cselekedetiben is láthatjuk, hogy a Szentlélek kiáradása nélkül a keresztség nem teljes.

**II.2.2 A Szentlélek ajándékai**

**A bérmálásban Jézus Lelkét adja nekünk**, amely több területen pozitív hatást fejt ki életünkben. **Ekkor elnyerjük a Szentlélek ajándékait, elmélyül istengyermekségünk, erőssé tesz a hit melletti tanúságtételben, szorosabban egyesít Krisztussal és az Egyházzal.  Ha valóban komolyan gondoljuk krisztuskövetésünket, akkor e szentség felvétele elengedhetetlen.** Ha úgy vesszük fel e szentséget, hogy nincs meg bennünk a személyes odaadás, ha elzárjuk lelkünket a Szentlélek elől, akkor Ő nem tud működni bennünk. S ha a bérmálás után nem törekszünk a nagykorú keresztény életre, akkor nem is tapasztalhatjuk meg kegyelmi hatásait.

**E szentség kifejezetten a Lélek ajándékairól szól**, amelyek megerősítenek abban, hogy hitünk szerint éljünk. Segít a Szentlélek ösztönzésének befogadására, vagyis sokkal tisztábbá válik az a csatorna, amin keresztül megtapasztalhatjuk Isten vezetését életünkben.  Megkereszteltként ekkor nyerjük el a Szentlélek hét ajándékát (láthatatlan kegyelem). Látható jele pedig a kézrátétel és a krizmával (szent olaj) való megkenés. A püspök vagy megbízottja szolgáltathatja ki.

**A Szentlélek hét ajándéka:[[19]](#footnote-19)**

- **a bölcsesség** (belső fény, képesség arra, hogy Isten „logikájával” gondolkodjunk)

- **az értelem** (a lényeg meglátása, a dolgok megértése)

- **a tudomány** (a világ értelmének felfedezése)

- **a tanács** (a kételkedés, a bizonytalanság idején segítség a helyes döntés meghozatalában)

- **a lelki erősség** (képesség, hogy végigjárjuk a megkezdett utat, kitartsunk meghozott döntéseinkben)

- **a jámborság** (a másik ember iránti szeretet, jóságos magatartás, szelídség)

 - **az Úr félelme** (felelősségérzet Istennel szemben döntéseimért, tetteimért)

A felsorolt ajándékok nem azonnal változtatják meg életünket a bérmálást követően, hanem lépésről lépésre Isten elegendő kegyelmet ad a mindennapok kihívásaiban, döntéshelyzeteiben, hogy ajándékai révén egyre erősebbé váljunk, valóban a jót válasszuk, stb. Imádságban kérhetjük a Szentlelket mindig, hogy az adott helyzetben érezzük erejét, működését, segítségét

életünkben. A hét ajándékát „állandó használatra” adja.

Kis kitekintés: A Szentírásban találkozunk a **karizmákkal is, amelyek szintén a Lélek adományai**. Ezek olyan **„különleges képességek”, amelyeket a keresztény ember Isten dicsőségére, a közössége javára, az egyház szolgálatára kap.** Nem egyéni céljaink megvalósításához kapjuk őket, hanem kizárólag mások szolgálatára. Minden keresztségben részesült ember legalább egy vagy több karizmát kap a Lélektől. Nem saját hűségünktől, teljesítményünktől függ, hogy melyeket kapjuk meg. Adományait (karizmák) Isten saját terve szerint osztja szét, hogy az egyház, Krisztus titokzatos teste növekedhessen általa.

A karizmákról a Róm 12-ben, 1Kor 12-ben és az Ef 4-ben találunk részletes leírásokat, felsorolásokat (pl.: hit, gyógyítás, tudás, prófétálás, nyelveken szólás és annak magyarázata  stb.).[[20]](#footnote-20) Az említett igehelyeken Pál apostol nem pont ugyanazokat a karizmákat említi. Ez arra utal, hogy Isten igen változatosan oszt belőlük. Kevésbé a pontos számuk, sokkal inkább a céljuk a lényeges: használatuk révén az egyház növekedése.[[21]](#footnote-21)

**Isten nem bíz meg egyikünket sem olyan feladattal, amihez ne adna megfelelő adományokat (karizmákat).** Fontos kérni Istent, hogy felfedezhessük, melyekben is részesültünk általa. A felismerés másik módja gyakorlati: ha egy szolgálati területen örömömet lelem a szolgáltomban, és jelen van a gyümölcsözőség, akkor kaptam hozzá karizmát Istentől.  Olyan területeken viszont ne akarjunk „aktívkodni”, ahol nincs adományunk.[[22]](#footnote-22) A kapott  karizmáinkat ki kell bontakoztatni. Nem egyből tudjuk profin használni őket. A bérmálkozás révén megvalósuló keresztény nagykorúságunk egyfajta garancia minderre, mivel biztosítva lesz a „terepünk”, ahol karizmáink használatában fejlődhetünk az egyházban való elkötelezettségünk által.

A teológusok az adományokat többféleképpen csoportosítják. Egy példa a C. A. Schwarz által készített hármas csoportosítás. A felsorolás segíthet saját adományaink felismerésében is.[[23]](#footnote-23)

**A Lélek adományai (karizmák)[[24]](#footnote-24)**

**Fejlesztő Hozzájáruló Megújító**

művészi kreativitás kézügyesség

adakozás

vendégszeretet

tudás

cselekvő irgalom

zene

szervezőkészség

önként vállalt szegénység bölcsesség

apostoli szolgálat lelkigondozás evangelizálás segítségnyújtás vezetés

misszió

szolgálat

pásztori szolgálat egyedüllét

tanítás

szabadítás

megkülönböztetés

hit

gyógyítás

nyelveken szólás magyarázása csodatévő hatalom

imádkozás

prófétálás

szenvedés

nyelveken szólás

**II.2.3 Ki bérmálkozhat?**

Isten nagyvonalú. A bérmálás szentségében elhalmoz ajándékaival. **Ha még nem vagyunk megbérmálva**, lehet fel is ébredt bennünk a vágy erre. **Ez akkor lehetséges, ha lelkünkben valóságosan vágyunk a Szentlélekre és kegyelmi ajándékaira, ha az egyházi közösség felnőtt tagjaként akarunk élni, és ha érezzük a krisztusi küldetés felelősségét, és ha örömmel készek is vagyunk vállalni azt.** Mindennek vállalásához bizonyos érettségre van szükség, így alsó korhatára egyházmegyénkben a 16. életév. Nem ritka, hogy valaki már felnőttként bérmálkozik. Sosem késő! Megbérmáltként immár nem csupán passzív „fogyasztók” leszünk a közösségben, hanem magunk is tevékenyen részt veszünk annak építésében. Továbbá kifelé is képviseljük az egyházát, és tanúságot teszünk hitünkről.

**II.2.4 Hogyan válhatnak érzékelhetővé életemben a kapott ajándékok?**

Megbérmáltként aktívan tehetünk azért, hogy minél érzékelhetőbben láthatóvá váljanak a Lélek ajándékai életünkben. Néhány tipp:

- Azokban a pillanatokban, amikor úgy érezzük, hogy hitünk gyengül, és a vigasztalanság eluralkodik rajtunk, akkor emlékeztessük magunkat arra az erőre, amelyet a bérmáláskor a Szentlélek kiáradásával kaptunk meg. Bátran imádkozzunk ilyenkor:  **„Szentlélek, újítsd meg a bátorság, az erő, a hit és tanúságtevés ajándékát, amit a bérmálás napján kaptam!”[[25]](#footnote-25)**

- **Bátran merjünk tanúságot tenni!** Az Apostolok Cselekedeteiben sok helyen olvashatjuk, hogy a tanítványok önmagukon lepődtek meg, amikor ellenállhatatlanul beszéltek az evangélium örömhíréről. Tudták, hogy ez a Szentlélek műve, nem önmaguk ereje. Ezt mi is megkaphatjuk, ha bátran merünk Isten ügye mellett kiállni. Ha imával kérjük a Szentlelket, meg fogja adni a kellő erőt nekünk is.

- **Vállaljunk szolgálatot!** A plébániánkon, régiós vagy más keresztény közösségünkben bátran kezdeményezzünk. Keresünk lehetőségeket arra, hogy szolgálatokat végezhessünk. Nem kell profinak lenni. Ha van egy terület, ahol szívesen tevékenykednénk, akkor bátran vágjunk bele. Ha tiszta szívből jön az indíttatás, akkor nagy valószínűséggel kaptunk is hozzá karizmát. Fontos, hogy felfedezzük saját karizmáinkat (adományainkat), hogy kibontakoztathassuk közösségeink és egyházunk számára, és ezzel együtt mi magunk is fejlődhessünk.

**A bérmálás szentsége[[26]](#footnote-26)**

**Elnevezései** bérmálás, konfirmáció (mindkét szó jelentése: megerősítés)

**Előképei** Isten Lelkének kiáradása az Ószövetségben; illatos olajjal való felkenés

**Alapítása** Jézus az utolsó vacsorán ígérte meg a Szentlelket, aki pünkösdkor áradt ki az apostolokra

**Anyaga** a homlok megkenése olajjal

**Szertartása** a püspök kitárt kézzel Szentlélek hívó imát végez, majd kézrátétel közben krizmával megkeni a jelöltet („N, vedd a Szentlélek ajándékának jelét!”

**Kiszolgáltatója** püspök, vagy megbízásából pap

**Felvevője** mindenki, aki meg van keresztelve

**Feltételei** A bérmálkozónak a kegyelem állapotában kell lennie (vagyis előtte gyónást végeznie, ha szükséges), készen kell állnia a Szentlélek fogadására

**Hatása** -a Szentlélek sajátos ajándékait adja

-elmélyíti a keresztség kegyelmét (istengyermekség, tagság az egyházban) -erőssé és készségessé tesz a hit melletti tanúságtételre

-eltörölhetetlen jegyet (karaktert) ad

**II.3 Az Oltáriszentség (Eucharisztia)**

A harmadik beavató szentség, amellyel foglalkozunk, az Oltáriszentség. Ahogyan az előző részben olvashattuk, a keresztségben az Atya gyermekeivé és az egyházunk tagjává válunk. **Az Oltáriszentségben (más néven Eucharisztia) Jézussal találkozhatunk földi életünk során a legbensőségesebb módon az Ő asztala (oltár) körül.**

Könnyű kérdés következik. Mi az a tevékenység, amit a legtöbb családi vagy baráti összejövetelen általában mindig megteszünk közösen? Meg van a válasz? Igen, az együttétkezés. A kulináris élményeken túl ilyenkor igazán az a fontos, hogy együtt vagyunk.  Egy közösséget alkotunk az asztal körül. Megünnepeljük összetartozásunkat, egymás iránti szeretetünket. Régebbi korokban a legnagyobb megtiszteltetésnek számított, ha egy vendéget meghívtak a család asztalához. Kifejezték ezzel, hogy befogadták. **Meghatározó, fontos része életünknek az asztalközösség, a közös étkezés.[[27]](#footnote-27)**

**II.3.1 Az Oltáriszentség eredete**

Jézus a zsidó húsvét ünnepe előtt (csütörtökön) tudta, hogy másnap mi vár rá. Ki fogják végezni. Utoljára lehetett együtt aznap este tanítványaival, így egy pászka vacsorára hívta meg őket. Szeretett volna tapinthatóan, érezhetően velük és követőivel maradni. Az asztalközösséget (mint forma) választotta, hogy látható jelét adhassa a köztük maradó, szeretetteljes jelenlétének kifejezésére. A Szentírás így beszéli el: **„Most a kenyeret vette kezébe, hálát adott, megtörte és odanyújtotta nekik ezekkel a szavakkal: „Ez az én testem, amelyet értetek adok. Ezt tegyétek az én emlékezetemre.” Ugyanígy a vacsora végén fogta a kelyhet is, és azt mondta: „Ez a kehely az új szövetség az én véremben, amelyet értetek kiontanak.”** Lk 22, 19-20 Tanítványai ekkor még nem értették, miért mondja ezen szavakat Mesterük, de néhány nappal később miután Jézus feltámadt, és megjelent nekik, akkor már nem volt kérdés.

Az utolsó vacsora leírása mind a négy evangéliumban megtalálható. Ekkor alapította meg Jézus az Eucharisztia szentségét. **Az apostolok és azóta a keresztények a kenyértörésben emlékeznek meg Jézus áldozatáról, amely által megváltott mindannyiunkat a halálból az örök életre.** Ez a cselekedet nem csupán gondolati, a múlt felidézése (Jézus nemcsak emlékezetben szeretett volna övéi között maradni), hanem **mindenkor valódi jelenlét.** Jézus valóságosan jelen van a szentmise áldozatában. Az által adja önmagát a legnagyobb ajándékként nekünk, hogy a kenyeret és bort saját testének és vérének mondta.

**II.3.2 Miért kenyér és bor? Hogyan válik Jézus testévé és vérévé?**

Némileg groteszk felvetés, de Jézus miért nem egy exkluzívabb élelmiszert választott, amelyben jelenvalóvá lehet (pl.: kaviár)? A válasz egyszerű, pont az exkluzivitást akarta elkerülni. Nem „x” évente egyszer szeretne szívünkbe költözni, hanem akár minden nap. Ennek kifejezése a kenyér és bor, amely az akkori világ (manapság is) legalapvetőbb, legmindennapibb étele és itala volt. **Folyamatosan szeretne életünk részese lenni, hogy végtelen szeretetével táplálhasson.**

Hogyan lesz a kenyér test, a bor vér? Ez a titok, a szentség lényege, amelyet Szent Ágoston így ragad meg**: „Egyszerre jel és valóság”. A jel: a kenyér és a bor, a valóság: test és vér.** Emberi logikát meghaladó, mégis Jézus szavai szerint a hitünk alapját képező igazság ez. Az **átlényegülés**sel (transsubstantiatio) a kenyér és a bor fizikailag érzékelhető tulajdonságai „színei” nem változnak meg. Az bor és az ostya illata, íze, állaga nem változik. A lényegük viszont igen! Már nem szőlőből készített bor és lisztből sütött kenyér, hanem Jézus valóságos teste és vére, amit magunkhoz vehetünk (megehetjük). Isten így a lehető legközelebb jön mindannyiunkhoz, akik részesülni vágyunk Ő magából, ajándékaiból.[[28]](#footnote-28)

**II.3.3 Csak szentmisén!**

A kenyér és a bor átlényegülése nem akárhol, akármikor és akárki által történik. **Csak szentmise keretében a felszentelt pap által elismételt az utolsó vacsorán Jézustól elhangzott szavak által történik meg** (pl.: saját szavamra otthon ez nem fog megvalósulni).  Az Oltáriszentségben teljesen egyesülünk Jézussal, ami által egymással is szorosan eggyé válunk. Az Eucharisztia forrása egyházi közösségeinknek. Az Eucharisztia közös ünneplésével valósul meg legtökéletesebben az Egyház, amely Krisztus titokzatos teste (a szentség erejéből jön létre). A szentmise így válik egyben keresztény életünk csúcsává és forrásává egyben. Jézus áldozata (önmaga életét odaadva váltott meg minket a bűn rabságából, örök életet szerezve mindannyiunknak) teljes valójában jelenik meg e szent cselekedetben.

**A szentmisében jelenvalóvá lesz a végtelen, mégis sokszor csak egy formális eseményként éljük meg.** Minden alkalommal ugyanaz történik. Az Ige (szentírási részek felolvasása és magyarázata), az Eucharisztia ünneplése és a communio (áldozás). Ha csak a felszínre figyelünk, valóban monotonná válhat. Tény, jelen korunk pörgő mindennapjai egyre magasabbra tornásszák ingerküszöbünket. Ezért fontos, hogy a szívünkben ott legyen a vágy a mély bemerítkezésre a szentmise történésébe. Könnyű elkalandozni, ami gátjává lesz a valódi találkozásnak Istennel és keresztény testvéreinkkel. Ahogyan a tanulásban, sportban, zenében is tapasztalhatjuk, nem válunk profivá automatikusan az első alkalommal egyikben sem. **Az imádságos Istenre figyelő jelenlétet gyakorolni, tudatosan figyelni, megélni kell.** Ez által képes csak növekedni. A lelki szemeink csak így képesek egyre többet meglátni a szentmisében megjelenő isteni gazdagságból. Másképp nem megy, fontos a vágyakozó kitartás. Nem szabad engedni a kísértésnek, hogy feladjuk![[29]](#footnote-29)

**II.3.4 Hála és remény**

**Az Eucharisztia szó görög eredetű, „hálaadást” jelent.** Minden alkalommal vasárnaponként vagy akár hétköznap is hálát adni gyűlünk össze a templomban. Megköszönni mindazt a mindennapokban kapott sok jót, amivel Isten megajándékoz. A hála lelkülete formálja szívünket. Segít felismerni, hogy mennyi mindent kapunk nap mint nap. Ezt sokszor természetesnek vesszük, de korántsem az! Isten jónak teremtette a világot, amiből az is fakad, hogy az egész teremett világban az egyensúly, a rend, a jó dominál (pl.: nem zuhan össze random az univerzum). Ezt a jóságot igenis fontos felismerni, és hálával lenni. **A hála kinyitja szívünket. A jó meglátásával az öröm és a remény gyümölcsei kezdenek el növekedni a szívünkben.** Így még több jót fogunk tudni felfedezni, megélni, cselekedni. Mondhatjuk, hogy ez túl szép, az élet nem ilyen egyszerű... Vannak napok, amikor nem süt a Nap, amikor borongós az idő. Igaz, az életünkben vannak nehéz időszakok, amikor minden kilátástalannak, értelmetlennek, depresszívnek látszik. A tanítványok is Jézus kereszthalálát követően hihetetlen módon elcsüggedtek. Oda lett minden. Akiben addig hittek, nincs többé. A messiásukat megölték, akire életüket alapozták. Az a három nap kínzó lehetett. Kilátástalan, sötét, üres, fájdalommal teli, érthetetlen. **Az abszolút nagybetűs megsemmisültség húsvétvasárnap fordult át az élet teljességébe, amikor újra találkoztak feltámadt mesterükkel.** Akkor értették meg, bizonyosodtak meg mindarról, amiről korábban Jézus beszélt nekik, hogy az Emberfiának életét kell adnia, hogy megválthassa az emberiséget.

**Keresztényként már a birtokunkban van ez a bizonyosság. Jézus bebizonyította feltámadásával, hogy Isten mindenek felett áll.** Nincs az a rossz, vagy kilátástalanság, amelyet Ő ne tudna felülmúlni, hiszen valóban legyőzte a halált. Ennek tudatában képessé válunk a nehézségekben is megtalálni Istent, az Ő segítségével küzdeni. Jézus tudja, mi a szenvedés. Keresztre feszítésekor elképzelhetetlen kínokat élt meg. Ő Istenként nem felette áll az emberi szenvedésnek, hanem teljesen magára vállalva részesedett benne. Osztozik velünk, így a nehéz időkben nem csak megveregeti a vállunkat, és annyit mond: „Jól van, jól van…  Tarts ki, lesz majd jobb is.” Ő valóságosan átérzi, belép szenvedésünkbe, és mi is egyesülhetünk az övével, amikor a keresztútját járta értünk.[[30]](#footnote-30) Ebből fakadóan jelenik meg bennünk a  szenvedések közepette is a hála és a remény. Tudva és biztosan remélve mindazt, hogy ez az állapot nem állandó, nem marad mindig így. **A fájdalmainkat odaadva, Ő benne bízva, Isten képes életet fakasztani a legnagyobb kilátástalanságunkból is. Mi önmagunkban képtelenek vagyunk erre.**

**II.3.5 Az Oltáriszentség életünk forrása**

Elmondhatjuk tehát, hogy az Oltáriszentség életünk valódi forrása. Jézus személyesen mindannyiunkért adja önmagát! A testi tápláltság fontos. Ha csak hetente egyszer - kétszer ennénk, gyorsan összeomlana emberi szervezetünk. **Nem tesz jót lelkünknek sem, ha éheztetjük.** Ezért fontos, hogy ne csak hébe-hóba, hanem **rendszeresen éltessük az Élet forrásával, Jézussal.** Amikor áldozunk, nem akárki tér be szívünkbe. A legnagyobb Úr, maga az Isten. Amikor otthonunkba vendég látogat, felkészülünk méltó fogadására (takarítás, főzés stb.). A lelkünk felkészítése a Jézussal való találkozásra ugyanilyen fontos. Az elsőáldozáskor vesz lakást Jézus szívünkben. Onnantól kezdve minden szentáldozás valódi találkozás, betérés, vendégül látás. **Fontos tehát, hogy ne méltatlan körülmények (a bűn szennyei) közé kelljen érkeznie Jézusnak (ahol nincs neki valódi helye), hanem olyan „térbe”, ahol szívünk igazán Őrá várakozik, vágyakozik.** Szent Pál erre külön felhívja figyelmünket a 1Kor 11,26- 27-ben.[[31]](#footnote-31)

**Isten önmagát adja táplálékul. Ennél nagyobb ajándékot el sem képzelhetünk.** Ráadásul nem is szökőévente egyszer, hanem akár mindennap. A szentmisében nem nekünk kell erőlködni, hogy gondolatban visszaemlékezzünk arra, hogy Jézus mit tett tanítványaival, hanem Ő ér el minket Húsvétjával belépve mindennapi életünkbe. Tetteiről, csodáiról, tanításáról

hallunk, majd megjelenik az oltáron megváltásunk szent titka, az Ő keresztáldozata. Végül a szentáldozásban az Oltáriszentséget magunkhoz véve valóságosan találkozhatunk vele a kenyér és bor színe alatt. A kenyér, amely Jézus testévé lett nem átmenetileg vagy szimbolikusan válik azzá, hanem teljes egészében. Ezért az áldozás után megmaradt kenyeret (szentostyát) a tarbenákulumban őrizzük. Jézus így mindig valóságosan jelen van a templomban (örökmécs jelzi is). **A szentmise olyan, mint a közös családi asztal megterítése és a közös ünneplés. Máskor is betérhetünk Isten házába, amikor csendes találkozásra vágyunk Jézussal az Oltáriszentségben. Mint amikor egy barátunkkal csendben, boldogan, nagy dolgok nélkül töltünk együtt időt (szentségimádás).[[32]](#footnote-32)**

**II.3.6 Mi is tehetünk azért, hogy találkozásaink Jézussal mélyülhessenek?**

Az Oltáriszentség felfoghatatlan ajándék Jézustól. Ennek ellenére könnyen felszínessé, automatikussá, üressé válhat a vele való találkozás (szentmise). Hozzáállásunk, jelenlétünk könnyen megkophat. Mit tehetünk azért, hogy ne pillanatnyi kedvünk legyen az úr?

- Az első és legfontosabb annak tudatosítása, hogy **Jézus rendszeresen (minden vasárnap) vár asztala köré**. Ne mondjuk nemet meghívására. A szentmisén való figyelmes jelenlét segít összeszedetten a lényegre, vagyis Őrá figyelni. Ha elkalandoznak gondolataink, bátran térjünk vissza a jelenbe, a közös ünneplésbe.  Minden alkalommal **bátran kérjük Jézustól, hogy adja meg mindazt a kegyelmet, amire valóban szükségünk van. Hiszen Isten előbb tudja, mire van igazából szükségünk, mint mi magunk.**

- A szentmise előtt már érdemes összeszednünk, hogy **személyesen mit teszünk (lélekben) az oltárra saját áldozatunkként Isten elé (mit ajánlok fel)**. Ezek lehetnek a napi, heti örömeink, fájdalmaink, kéréseink. Isten mindenünket szívesen fogadja, és cserébe örömet, vigaszt, gyógyulást, növekedést ad.

- Akkor tudjuk valóban befogadni kegyelmeit, ha a szentmisén nem csak nézők és hallgatók vagyunk, hanem szívvel-lélekkel részt veszünk az Ő áldozatában, és mi  magunk is szentáldozáshoz járulunk.[[33]](#footnote-33) Ha régen végeztünk szentgyónást, és halálos  bűn tudatában vagyunk, akkor a bűnbánat szentsége segít újra közel kerülni Jézushoz.

- A méltó találkozáshoz elengedhetetlen a rendszeres szentgyónás, a szentmise előtti egy órás szentségi böjt megtartása.

- **A szentáldozást követően Jézust szívünkbe fogadva bátran beszélgessünk vele.** Dicsőíthetjük Őt, hálát adhatunk neki, megkérdezhetjük, Ő mit mond nekünk (többféle módón lehet: aznap elhangzott olvasmányok által, a belső csendünkben megérezve, stb.)  A lényeg, hogy valóban a vele való találkozásra figyeljünk az áldozást követően, és ne minden másra (kik áldoznak, vagy mit csinál épp x, és y, stb.).

- Érdemes törekednünk a minél rendszeresebb szentáldozásra, hetente vagy akár sűrűbben is.[[34]](#footnote-34)

- A szentmise végeztével Jézus megbízást ad, hogy az evangélium örömhírét vigyük el a világba. Küldetésünk van! **Az Eucharisztiában Jézus megerősít és késszé tesz a tanúságtételre**. Erőt ad az Ő tanításának mindennapi megvalósításához családunkban, munkahelyünkön, iskolában, környezetünkben. **Félnünk nem kell, mert Jézus valóságosan velünk van!**

**Az Eucharisztia szentsége[[35]](#footnote-35)**

**Elnevezései** Eucharisztia, szentmise(áldozat), az Úr vacsorája, kenyértörés, szentáldozat, szent liturgia, Oltáriszentség

**Előképei** a zsidó húsvéti vacsora (széder), a pusztában kapott manna, Jézus kenyérszaporítása

**Alapítása** Jézus az utolsó vacsorán a kenyér és a bor átadásával alapította meg az  Eucharisztiát

**Anyaga** a kenyér és a bor

**Szertartása** a szentmise keretében változik át a kenyér és a bor Krisztus testévé és  vérévé; szükség esetén (betegség, utazás, paphiány stb.) szentmisén kívül  is szentáldozáshoz lehet járulni

**Kiszolgáltatója** püspök és pap misézhet; rajtuk kívül áldoztathat diakónus, akolitus, és  mindenki, aki erre egyházi megbízást kapott

**Felvevője** minden megkeresztelt ember, aki már volt elsőáldozó **Feltételei** az áldozáshoz járulónak a kegyelem állapotában kell lennie (vagyis szükség esetén gyónnia kell), közösségben kell lennie a katolikus  egyházzal; lelki összeszedettség, a szentségi böjt megtartása

**Hatása** -Jézus valóságosan jelenvalóvá válik az Oltáriszentségben -megajándékoz minket Isten minden kegyelmével és áldásával

-támogat minket földi életutunkon

-már most az örök élet örömeinek előízét adja

**II.4 Összefoglalás**

**A keresztség, a bérmálás és az Oltáriszentség a bevezető vagy más néven a beavató szentségek.** Valóságosan bevezetnek a keresztény életbe. A keresztség az első és legfontosabb szentség. Ez az alapja az istenkapcsolatunknak. Istentől kapunk lehetőséget arra, hogy éljünk, hogy örök legyen az életünk. A bérmálásban Isten megerősít abban, hogy teljes életet éljünk.  Az Oltáriszentségben Krisztus táplálja a lelkünket. Eledelt ad ahhoz, hogy tudjunk haladni az élet útján.

Az őskeresztény időkben, amikor csak felnőtteket kereszteltek e három szentséget egyszerre szolgáltatták ki, húsvét vigíliáján a katekumeneknek (hittanulók). Mint korábban említettük, a felnőtt megtérők esetében ma is sokszor együttesen szolgáltatják ki. Akik keresztény családba születnek, ott a három bevezető szentség felvétele időben szétválik. Keresztséget születésünk után kapjuk meg, 9-10 év körül az elsőáldozáskor megvalósul az első találkozásunk Jézussal az Oltáriszentségben, aztán 16 éves korunkat követően a bérmálkozásra készülve, már tudatosan elköteleződünk hitünk mellett, és befogadjuk a Szentlélek ajándékait.

**Hatalmas, végtelen, felfoghatatlan, de mégis a miénk lehet! Isten mindannyiunknak oda szeretné adni önmagát!** Az első előadás elején olvasható példára visszautalva: nagy öröm lehet a legújabb Iphone 13-at megkapni, de 100 sőt 1000 ajándék Iphone is semmi a szentségekben elnyerhető kegyelmekhez képest. **Kérdés, valóban elfogadjuk-e?** Ha még nem tettük meg, eljött az ideje, hogy újraértékeljünk ezt-azt az életünkben.

**FONTOS! A szentségek kapcsán a legfontosabb az, hogy akarjunk rendszeresen élni velük. E tekintetben nem a tárgyi tudás az elsődleges cél, hanem a belőlük fakadó kegyelmi élet kialakulása a lelkünkben. Előadóként olyan szemüveggel nézzük az itt leírtakat (mind a négy előadás), hogy a hallgatóság lelkében a szentségek vételére ébredjen a vágy. A ”3T” (tudás, tapasztalat, tanúságtétel) legyen egyensúlyban. Kevesebb infó, minél több Lélek! :)**

**Az előadás kapcsán a következők bemutatása a cél:**

- a bevezető szentségek tömör ismertetése

- a szentségek által közvetített kegyelmek felismerése saját életünkben - tudatosan mit tehetünk azért, hogy e szentségek ereje megmutatkozhasson mindennapjainkban

- +1: a szentségi életre való lelkesítés személyes példákon keresztül

(További hasznos infók: Youcat 194-223. pontok)

**II.5 Kiscsoportos feldolgozási szempontok:**

**Amire érdemes személyesen és csoportban is reflektálni:**

- Milyen emlékeim vannak a keresztelésemről, elsőáldozásomról, bérmálkozásomról? - Mit jelent számomra keresztségem?

- Van-e keresztgyermekem? Hogyan tudom őt és a szüleit segíteni?

 - Mikor volt olyan, amikor valóban jelen tudtam lenni a szentmisén és meg tudtam élni a találkozást Jézussal az Eucharisztiában! Mi segített ebben?

- Mikor éreztem magam a legjobban és legrosszabbul szentmisén?  - Mi tud befolyásolni abban, hogy részt veszek-e szentmisén?

- Ha már bérmálkoztam, mit jelentett számomra? Most hogyan gondolok rá? - Kérem a Szentlélektől, hogy folyamatosan működjön az életemben? Érzékelem ajándékainak bontakozását bennem?

 - Milyen karizmákat kaphattam a Lélektől? Tudom-e őket használni a keresztény közösségem építésére?

**III. Harmadik előadás: A gyógyulás ajándékai**

A bűnbocsánat szentsége és a betegek kenete

Ahogyan a második előadásban olvashattuk, a bevezető szentségek által Isten befogad, megerősít, és táplál. Az élet forrásait ajándékozza mindannyiunknak, az Ő benne való életet. A keresztség bár lemosta rólunk az áteredő bűnt, a rossz ismeretét nem törölte el. **Lelkünk sebzettsége révén jelen van bennünk a rosszra való hajlam. Szabadakartunkból adódóan képesek vagyunk a jó, de a rossz mellett is dönteni. A rossz melletti tudatos döntés egyenlő Isten elutasításával.** Minél többször teszünk így, annál messzebb kerülünk tőle. Nem Ő hagy el, mi távolodunk el közelségéből. Ő végtelenül szeret, és nem szeretne magunkra hagyni a bűn sötétségében. Szabad akaratunkat is maximálisan tiszteletben tartja, így nem fog visszarángatni magához, hanem folyamatosan, türelmesen visszavár. Bárhányszor eltávolodunk, és szeretnénk visszatérni hozzá, Ő újra és újra befogad. **Az Őhozzá térés eszköze a bűnbocsánat szentsége.** A rossz által sérült lelkünk sebeit orvosolja ajándéka által, és újra létrejön a valódi közösség, közelség Ővele.

A lelki gyógyulás mellett időnként a testünknek is szüksége van hasonlóra. Amikor fizikailag megbetegedünk, Isten segítségünkre siet, akkor is velünk szeretne lenni. Vágyik rá, hogy ott ülhessen betegágyunk mellett, és erőt adhasson a szenvedésünkben. **Isten e kegyelmeit a betegek kenete szentsége által fogadhatjuk be, amely gyógyírt ad a testi betegség által szenvedő lelkünk enyhülésére.**

A harmadik előadásban a bűnbocsánat szentségével és a betegek kenetével fogunk részletesebben megismerkedni. Tény, hogy nem egyszerű téma, hiszen életünk sötét és nehezebb oldala érintődik e két szentség kapcsán. Könnyebb lenne kikerülni, de megéri a szembenézés (bármennyire nehéz is), mert ha kiszeretnénk jönni a belső sötétségünkből az életadó fényre, akkor e két szentség által képesek leszünk látni a sötétben, és megtalálni a kivezető utat.

**III.1 A bűnbocsánat szentsége**

Észrevettük már, hogy egy tábor, képzés, iskolaév stb. mélypontja (érzelmileg, kedélyileg) általában a fele környékén mutatkozik meg? Ez idő tájt a motiváció megzuhan. A szentségek kapcsán is elérkeztünk a félúthoz, a hét közül a negyedikhez a sorban. Ám, lehet ez most dupla mélypont! Motivációnk lehet némileg megzuhant mostanra, nem beszélve arról, hogy életünk kevésbé fényes oldalait érintő témába vágunk. Ha már lúd, legyen kövér! Vegyünk egy nagy levegőt, és merüljünk alá. Meg fogjuk látni, megéri!

**III.1.1 Gyónni, minek?**

A bűnbocsánat szentsége kapcsán sokunknak az az 5-10 perc jut eszébe, amikor be kell menni abba a „dobozba”, elmondani minden cikis személyes dolgot a papnak (az is kérdés, mit is kellene igazából elmondani…), aztán valami ima, feladat elvégzése jóvátételül. Mindezt azért, hogy áldozhassak? Isten részéről ez nem tűnik valami nagyvonalú ajándéknak így…

Lehet, erős indulatok ébredtek bennünk e sorok olvasása kapcsán. Hangosan kiáltanánk: a bűnbocsánat szentsége valóban ajándék, nem pedig ilyen silány kényszerűség, elvárás az egyháztól! Szerencsére biztonsággal kijelenthetjük, hogy e felkiáltás teljes mértékben igaz.

Sajnos sokaknak csak ilyen felszínes tapasztalataik vannak e szentségről, így el kell fogadnunk, hogy létezik ilyen vélekedés. Egyfelől az előbbi felfogás alapján érthető, miért ódzkodnak sokan a szentgyónástól, miért tekintik feleslegesnek. Másfelől mindez tettekre sarkallhat, hogy legyen vágy bennünk a bűnbocsánat szentségét jobban megismerni, mély gyógyító ajándék  mivoltát felfedezni, és az így nyert tapasztalatokat tovább adni, hogy mások is  részesedhessenek belőle.

**III.1.2 A bűn**

**A bűn fogalma egyikünknek sem ismeretlen. Jelen korunkban sokkal szívesebben foglalkozunk a bűnnel akkor, ha nem a miénkről van szó.** Könnyebb a külső környezetünkre, a körülményekre (család, osztály, szomszéd, politika stb.) hárítani a felelősséget. Ők a hibásak a rossz körülményekért, nem én. Sőt, lehet az általunk elkövetettért is őket hibáztatjuk. Folyamatosan szeretnénk magunkat felmenteni (az egyetemes önfelmentés századában élünk).[[36]](#footnote-36) A közhangulat, a különböző információs csatornák igyekeznek úgy tenni,  mintha a bűn nem is létezne, holott ez nincs így.

**A bűnről való gondolkodás elég szélsőséges manapság.** Torz ellentétekkel találkozhatunk.  Ha a pszichológia oldaláról felszínesen közelítjük, azt találjuk, hogy lényegében a bűnnek nincs  igazi súlya. Az életünk része, ha hibázunk tetteinkben, kapcsolatainkban stb... Ez normális, nem  kell nagy jelentőséget tulajdonítani neki. Vallásos oldalról szintén megjelenhet torzulás. A bűn  egyenlő a bukással, a szégyennel. Hatalmas hiba, nehezen jóvátehető. Ismerősek lehetnek az  ehhez hasonló mondatok kisebb korunkból: „Isten ezért nagyon haragszik most rád, meg fog  büntetni…” Egyik szélsőség sem helyes. Isten hozzánk állása más. Ő azt szeretné, hogy minél inkább közelében tudjuk lenni, maradni a mindennapokban.

Fontos, hogy megértsük a bűn „logikáját”. Lehet, hogy elsőáldozási készületünkből emlékezünk az ismerős rövid, egyszerű definícióra. **A bűn Isten szeretetének elutasítása, parancsainak megszegése.** Tömör, de lényegre törő. Talán, könnyebb értelmezni a mondat második felét, kezdjük is azzal.

**III.1.3 Mit jelent Isten parancsainak megszegése?**

**Ádám és Éva követték el az első bűnt.** Amikor az Éden kertben (ahol teljességben és harmóniában élhettek Istennel és egymással) **megszegték az egyetlen parancsot, amit Isten adott nekik. Miszerint nem ehetnek a jó és rossz tudásának fájáról.**

A jónak és rossznak megkülönböztetésére tökéletesen csak Isten képes (meghaladja emberi képességeinket). Gondoljunk csak bele: Hány olyan helyzet van az életben, ami az én személyes megítélésemben a jónak minősül, de más számára a rosszat jelenti. Ádám és Éva a kísértő (sátán) szavára hallgatva átléptek egy olyan határt, amelyet Isten nem irigységből adott, hanem az ő maguk védelmére.

**Ádám és Éva parancsszegése által (első bűn, áteredő bűn) elvesztették (és általuk minden ember) a lehetőséget, hogy közvetlenül Isten jelenlétében éljenek az Édenben.** (Isten részéről nem büntetés volt a kiűzetésük, hanem gondoskodás. Miután ettek a jó és rossz tudásának fájáról, felnyílt szemük és elbújtak félelmükben Isten elől. Ha ebben az elfordult, Istentől idegenné vált állapotban fogyasztották volna továbbra is az élet fájának gyümölcsét, akkor Isten nélkül lett volna örök életük, amely nem az örök boldogság állapota. Így el kellett hagyniuk a Paradicsomot. Mindez magával vonta, hogy többé nem részesülhettek az élet fájának gyümölcséből sem, amely örökéletük forrása volt. **A bűn (engedetlenség) következményeként megjelent a halál.[[37]](#footnote-37)**Isten viszont nem mondott le az emberi nemről.  Folyamatosan gondoskodott továbbra is, hogy ne vesszen el. Ennek jele megmutatkozik a választott nép történetében.

Amikor Isten kivezette népét Egyiptomból, a Sínai-hegynél szövetséget kötött velük. Itt adta át Mózesnek **a tízparancsolatot, amely megtartása garancia volt a nép számára a helyes életre és a szövetség megőrzésére.** Isten így fejezte ki szeretetét, gondviselését**. A kőtáblákon található parancsolatok örök érvényű erkölcsi szabályok, amelyek meghatározzák az Isten-ember (1-3. parancsok), és ember-ember (4-10. parancsok) közötti kapcsolatot.[[38]](#footnote-38)** Olyan előírások ezek, amelyek mindannyiunk számára természetesek, mivel erkölcsi érzékünkben „kódolva vannak”. (Megtartásuk a nem keresztények számára is általában magától értetődő (főleg 4-10. parancsok).)

A Sínai szövetségkötés (Kr. e. 1200 körül) után több mint ezer évvel **Isten elküldi Fiát, az új Ádámot, aki a megígért messiás,[[39]](#footnote-39) hogy helyreállítsa mindazt, amit a világba jött bűn elrontott.** Jézus a választott nép számtalan törvényét (a tízparancsolat mellett sok más szabályt is meg kellett tartaniuk a zsidóknak) összefoglalja a főparancsban: "És megkérdezte Jézust egy a törvénytudók közül: Mester, melyik a legfőbb parancs a Törvényben? Jézus azt mondta neki:  **Szeresd Uradat, Istenedet teljes szívedből, teljes lelkedből, teljes elmédből és minden erődből! Szeresd felebarátodat, mint önmagadat!"** (Mk 12,30-31) Milyen érdekes! Azt gondolhatnánk, hogy az ószövetségi parancsok, szabályok után, amikor eljön a várt messiás, még pontosabb, még inkább részletekbe menő magyarázatokkal fog szolgálni, hogy mit, hogyan kell csinálni az üdvösséghez. Hát nem! **Jézus nem tovább részletez, hanem megmutatja minden törvény lényegének esszenciáját, amely az Isten és az emberek szeretete. Nem felülírja a törvényt, hanem megújítja.** Jézus ezt mondja: „Ne gondoljátok, hogy megszüntetni jöttem a törvényt vagy a prófétákat. Nem megszüntetni jöttem, hanem teljessé tenni.” Mt 5,17

**III.1.4 Mit jelent Isten szeretetének elutasítása?**

**A parancsolatokat azért kaptuk Istentől, hogy láthassuk, hol vannak biztonságunk határai, úgymond meddig mehetünk el.** Ha megtartom, tudhatom, hogy nem fogok ártani másoknak. Ha mindenki más is megtartja, akkor nekem sem kell tartanom másoktól. A Tízparancsolatban láthatjuk, a legtöbb parancsban szerepel a „ne” szó. Leginkább arra hívják fel a figyelmünket, hogy mit ne tegyünk. (Pl.: Ne ölj! - parancs. Ha nem ölöm meg a másikat, abból nem következik, hogy szeretni fogom. Sarkos példa, de kifejező.) A parancsok megoltalmaznak, ami szükséges, de önmagukban még nem elégségesek. A bűn fogalmának első fele most nyer értelmet. **Isten szeretete az, amely a parancsok által megszabott kereteket megtölti élettel.** Jézus emiatt fogalmazza meg a fő parancsot. **Szeressük Istenünket**

**teljes valónkkal, és szeretettel forduljunk másokhoz és önmagunkhoz is!** A parancsok adta kereten belüli térben akkor lesz élet, ha ott ki tudunk nyílni egymás felé a szeretetben. A lényeg:  akkor követünk el bűnt, amikor átlépjük a parancsok által adott keretek határait, és ha kereten belül nem szeretettel vagyunk Isten és egymás iránt.

**A bűn eltávolít Istentől. Kettőnk közé áll. Kiszorítja Őt a szívemből.** Mindezt elképezhetjük úgy is, mintha a lelkünk egy szép tágas szoba lenne, ahol Istennel tudunk találkozni, vele beszélgetni, együtt lenni. Minden elkövetett bűnünk (súlyosságától függően) különböző méretű fekete dobozként megjelenik (a bűn nyomot hagy a lelkünkben). Egy idő után - ha mindig csak növekedik a dobozok száma - nem marad üres hely a szobában.  Lassanként semmire sem lesz használható, hiszen mindenhol csak fekete dobozok lesznek.  Először Isten, aztán apránként én magam is kiszorulok. Felmerülhet a kérdés: Hogyan zajlik mindez? Elsőként elkezd elveszni a vágyunk a találkozásra Istennel, kevesebbet imádkozunk.  Aztán kevésbé lesznek fontosak a mély emberi kapcsolataink (család, barátok stb.), majd elkezdenek kiüresedni a mindennapok. Úgy érezhetjük, mintha eltűnne a szeretet a világból.  Ezzel párhuzamosan egyre kevésbé jelez a lelkiismeretünk, ha valami rosszat teszünk. Minden addig számunkra fontos dolog, egyre súlytalanabb lesz. A mindennapjainkat a közöny fogja meghatározni. Párhuzamosan megjelenik egy belső űr a lelkünkben, amely egyre erősebben kifejti hatását. Minduntalan érezhetjük, hogy valami nem jó, valami hiányzik. Ez kínzó érzés!  Hosszasan nem is lehet elviselni, úgyhogy elkezdünk kompenzálni. Tiktok, Instagram, online játékok stb... Egyre inkább úgy érezzük, hogy környezetünk nem szeret, sőt rosszat akar nekünk. Ezáltal türelmetlenné, ellenségessé válunk, egyre jobban haragszunk környezetünkre.  A valódi kapcsolatink kezdenek elhalni, teljesen elmagányosodunk, magunkba zárkózunk. Egy idő után még a reményét is elvesztjük annak, hogy ez lehet máshogyan. (Komolyabb esetben ezek a folyamatok pszichoszomatikus tüneteket is produkálhatnak >testi betegségek<vagy depresszió is jelentkezhet.)

**A bűn célja tehát a magányos önmagunkba záródás**. **Rajtunk kívül és magunkon belül is eltűnik az élet, a szeretni tudás, az adás, a befogadás.** Fakóvá, szürkévé, kilátástalanná válik minden. Állandósulhat bennünk a „minden mindegy” hangulat. A lelkünk eltompul.  Elhisszük, hogy valójában nincs rossz vagy jó. Semminek sincs komolyabb tétje. **Ez a sátán módszere. A célja pedig az, hogy elidegenítsen Istentől, környezetünktől, önmagunktól.  Így vesztjük el a keresztségben ajándékba kapott istengyermekségünket, mert a bűn által megszűnik a megszentelő kegyelem[[40]](#footnote-40) állapota életünkben.** Szerencsére ez egy állapot „csak”. Isten egyetlen gyermeke esetében sem akarja, hogy ez így maradjon. Mindannyiunkat visszavár a közelségébe, mint ahogy a tékozló fiú példázatában[[41]](#footnote-41) az apa a fiát. Jézus sehol máshol nem mondja el szebben, hogy mi is a lényege a bűnbánat szentségének, mint az irgalmas atyáról szóló példabeszédében. Eltévedtünk, kettétörik az életünk, már nem tudunk mit kezdeni.  Atyánk azonban nagy örömmel, sőt végtelen vágyakozással vár ránk, megbocsát, ha visszatérünk, újra magához vesz. Jézus sok embernek bocsátotta meg bűneit, ez neki fontosabb volt, mint csodát tenni. Isten országa kezdetének nagy jelét látta ebben, ahol minden seb begyógyul, és minden könny felszárad. Jézus ezért alapította a bűnbocsánat szentségét, hogy Istennel kiengesztelődve újra betöltekezhessünk az életével, szeretetével, és a megszentelő kegyelem állapotába kerülhessünk.

**III.1.5 A bűnbocsánat szentségének eredete**

Az Újszövetségben olvashatjuk: „Amikor beesteledett, még a hét első napján megjelent Jézus a tanítványoknak, ott, ahol együtt voltak, bár a zsidóktól való félelmükben bezárták az ajtót. Belépett, megállt középen és köszöntötte őket: „Békesség nektek!” E szavakkal megmutatta nekik kezét és oldalát. Az Úr láttára öröm töltötte el a tanítványokat. Jézus megismételte: „Békesség nektek! Amint engem küldött az Atya, úgy küldelek én is titeket.” Ezekkel a szavakkal rájuk lehelt, s így folytatta: „Vegyétek a Szentlelket! Akinek megbocsátjátok bűneit, az bocsánatot nyer, s akinek megtartjátok, az bűnben marad.” Jn 20,19- 23

„Bizony mondom nektek: amit megköttök a földön, a mennyben is meg lesz kötve, s amit feloldotok a földön, a mennyben is fel lesz oldva.” Mt 18,18

Mindkét igeszakaszban jól látható, hogy Jézus apostolaira, általuk az egyházra és az apostolok utódaira bízza a hatalmat, amellyel megbocsájthatóak a bűnök az Ő nevében. A János evangéliumában található szakaszban az is kitűnik, hogy Jézus békével és örömmel telt légkörben adja át ezt a különleges hatalmát. Ez a feltámadás gyümölcse, az Ő ajándéka. „A béke, az öröm, a kiengesztelődés, a derű, a bizalom hatalma ez.”[[42]](#footnote-42)

**III.1.6 A lelki gyógyulás útja**

Felmerülhet a kérdés, hogy miért kell gyónni? Magunk is letudjuk rendezni Istennel az ügyes bajos dolgainkat. Nem szükséges plusz személy bevonása… Ha ez így lenne, akkor Jézus nem bízta volna a megbocsájtást az egyházra. A vétek, a megszegés, a bűn érinti Jézus Testét, az egyházat. Nem csak egyéni probléma Isten és magunk között. A bűn megsebzi Istent és az egyházat is, ezért gyógyítja az egyházon keresztül. Ennek bizonyítéka a feloldozáskor hangzik el: „Isten, a mi irgalmas Atyánk, az egyház szolgálata által bocsásson meg neked, és adja meg  a békét.”[[43]](#footnote-43)

**A gyónásnak olyannak kell lenni, hogy visszanyerjük általa az örömet és a békét.** Egész biztosan tapasztaltunk már olyat, hogy valami rosszat követtünk el családunkban, barátaink között, és milyen felszabadító volt, amikor ezt egymással rendezni tudtuk. **A gyónásban is a bűnök kimondása által gyógyul a lélek.** Ami addig belül volt, és feszített, most már kívül van.  A kimondás által távolságot tudunk venni az adott dologtól, és máris kevésbé kínzó, ciki.

**Az lelkiismeretvizsgálat segít felismerni bűneinket.** A bűneink megmutatják, hogy mi bennünk a rossz, a rendezetlen. **A szembenézés nélkül esélyünk sem lenne a fejlődésre, hiszen nem tudnánk észrevenni azokat a dolgokat, amelyekben jobbá vágyunk válni. A bűn úgymond tünet.** Hasonló a fájdalomhoz. Pl.: Elkezd fájni a fogunk. Egy darabig fájdalomcsillapítókkal csökkenteni tudjuk a fájdalmat, de idővel el kell mennünk a fogorvoshoz, aki eltávolítja a szúvas részeket, kitisztítja, végül betömi. A fájdalom csak ekkor szűnik meg véglegesen. A gyónás olyan, mint egy orvosi beavatkozás a lélekben. Vegyünk egy példát a bűnök viszonylatában is. Pl.: Felismerjük magunkban, hogy sokszor hazudunk. Minden gyónásunk alkalmával meg is bánjuk. Ha ez hosszú időn keresztül (akár évek) folyamatosan visszatér, fontos megvizsgálni, hogy honnan is ered (pl.: nem tudom felvállalni a valóságot mások előtt, emiatt úgy érzem, hogy nem mondhatom ki az igazat). Nem szabad abba a hibába essünk, hogy a szentgyónást fájdalomcsillapításként használjuk. Elkövettünk x, y bűnt, gyorsan meggyónjuk, aztán le is van tudva. A szentség által közvetített kegyelem így is működik, de sokkal inkább támogatja a fejlődésünket, ha a bűneink gyökerét is vizsgáljuk: „Miért tettem azt…”.

Maradjunk továbbra is az orvosi hasonlatnál. Ideális esetben nem csak akkor járunk fogászatra, ha valamelyik fogunk megfájdul. Időnként érdemes elmenni szűrővizsgálatra, hogy minden rendben van-e. Ha egy kis elváltozás megjelenik, azt már az orvos képes észrevenni, és sokkal kisebb méretű beavatkozással helyre lehet hozni, vagy akár meg is előzni. A lelkiéletünk is hasonló. **Fontos, hogy legyen egy vagy akár néhány személy, akik segítenek tisztábban látni a bensők gubancaiban.** Ilyen személy pl.: **egy lelkivezető** (lehet pap, szerzetes vagy világi is), akivel időről időre rá tudunk nézni az személyes istenkapcsolatom fejlődésére, elakadásaira. Továbbá egy lelkigondozó, vagy bárki olyan személy, akiben megbízunk, és a hitben előttünk járva valóban segíteni tud.

Isten nem hiába engedi a lélekkel foglalkozó tudományok fejlődését. A pszichológia is segítségünkre lehet. Adódhat olyan időszak az életünkben, amikor akár iskolában, munkahelyen, magánéletben nem jól működnek a dolgaink. Ilyenkor hasznos lehet pszichológus segítségét is kérni. Fontos észben tartanunk: a lelkivezető és a pszichológus nem helyettesítik egymást. Egy terápiás folyamatban nem a terapeuta varázs szavai oldják meg életünket, hanem segít rátalálni azokra a pontokra (traumák, gyerekkori sérülések stb.), amelyeken, ha dolgozunk, akkor javulni tud életünk. Az így gyarapodó **önismeret által egyre tisztábban láthatjuk magunkat, azokat a területeinket, ahol erősebbek vagy gyengébbek vagyunk. Ha tudom, hol vannak a mély sebzettségeim, akkor már konkrétan tudom kérni Isten kegyelmét a gyógyuláshoz.**

**Az önismeret és bűnbocsánatban nyert gyógyulás összefüggnek.** Isten képes nagy gubancokat is átvágni egy huszárcsapásra, ha valóban arra van szükségem. Viszont általában arra hív, hogy **belső világom felfedezésével lépésről-lépésre gyógyíthasson meg.** Ez csak az Ő vele ápolt élő kapcsolatban tud megtörténni. A folyamatos egymásra figyelésben kitűnnek a lényeges pontok, és Isten ezekhez megadja a szükséges gyógyító ajándékait (**Ő az, aki mindenkinél jobban, teljes mélységében képes lelkünket látni, így igazi orvosa is lenni**).  Viszont nem engedi meg elspórolni azt a kis részt, amely a sajátunk, hogy kitartóan foglalkozunk mindezzel, és bennünk legyen a vágy a lelki fejlődésre. Elbukunk, megfigyeljük, tanulunk, felállunk, továbbmegyünk. Isten ezen az úton szeretne velünk tartani, hogy az életszentségben folyamatosan fejlődhessünk. **A lényeg tehát: egyedül nem megy; kellenek külső szemek (lelkivezető, szükség esetén terapeuta); Istennel a bűnbocsánat szentségében tudom valóban rendezni a soraimat.**

**III.1.7 A bűnbocsánat szentségének lépései**

**A bűnbocsánat szentségének 4 fontos mozzanata van. Első a lelkiismeretvizsgálat, második a bánat és erős fogadás, a harmadik a bűnbevallás és feloldozás, a negyedik pedig az elégtétel.**

A lelkiismeretvizsgálatot legalább a gyónás előtt el kell végeznünk. Nyugodt körülmények között átgondoljuk, hogy a legutóbbi gyónásunk óta milyen bűnöket követtünk el. Ebben segítségünkre lehet a lelkitükör, amely szempontjai mentén átvizsgálhatjuk életünket. Néhány napot képesek vagyunk részletesen felidézni, de több hetet vagy hónapot már jóval nehezebb.  Az alapos lelkiismeretvizsgálathoz szükséges a rendszeresség. Érdemes egy „lelkifüzetet” rendszeresíteni, amibe fel tudjuk jegyezni a fontosabb lelki történéseinket, megtapasztalásainkat, imaélményeinket, illetve elkövetett bűneinket. Minden este érdemes 5- 10 percben egy visszatekintést tennünk az adott napunkra Isten jelenlétében. Szent Ignác ehhez egy nagyon jó módszert ajánl, ami az examen[[44]](#footnote-44).Rövid lényege: Isten jelenlétébe helyezkedünk.  Kérjük a Szentlélek világosságát. Megkeressük, hogy mi mindenért lehetünk hálásak, milyen ajándékokat kaptunk Istentől azon a napon. Hálát adunk a nehézségekért, kihívásokért is. Végig vesszük eseményről eseményre az egész napunkat. Megfigyeljük, hol milyen érzéseket éltünk meg, azok mit üzennek. Keressük, hogy hol éltük meg leginkább Isten jelenlétét. Az elkövetett bűnökért, hibákért bocsánatot kérünk. Kérjük Istent, hogy mutassa meg, hogy a következő nap mire figyeljünk jobban oda. Befejezésül elimádkozzuk a Miatyánkot. **A lelki fejlődésünket meghatározó módon képes támogatni a lelkiismeretvizsgálat, ha rászánjuk azt a napi 10 percet. Érdemes! Ha nem „tartjuk karban” a lelkiismeretünket, akkor képes hamisan működni.** Ezért fontos a rendszeres önvizsgálat és a megtérés Istenhez, amelyek szavatolják a helyes működést.

Kis ismétlés: **Akkor követünk el bűnt, amikor tudva és akarva utasítjuk el Isten szeretetét, és szegjük meg parancsait. Bűnt gondolattal, szóval, cselekedettel, és a jónak az elmulasztásával követhetünk el. Megkülönböztetünk bocsánatos (apróbb) és halálos bűnöket (tízparancsolat nem megtartása).** A halálos bűnöket azért nevezzük halálosnak, mert elkövetésük által megszűnik a megszentelő kegyelem állapota az életünkben. Csak szentgyónásban oldozhatóak fel. A bocsánatos bűneinkért a szentmise eleji közös bűnbánatban is kérhetjük Isten bocsánatát. Halálos bűn állapotában nem lehet szentáldozáshoz járulni.

**A második lépésben megbánjuk az elkövetett bűneinket Isten előtt.** Ez nem csak egy mondat, amit kimondunk, hanem **törekszünk a szívünkben felébreszteni a valódi bánatot** a megtett dolgaink miatt. Átgondolhatjuk, hogy egy-egy vétkünk által milyen fájdalmat okozhattunk másoknak, hogyan károsíthattuk meg, hogyan sérült a kapcsolatunk. Ha beleképzeljük magunkat a másik helyébe, az szintén segít, hogy megérezzük az elkövetett rossz valódi jelentőségét. Mindezek miatt lelkünkben bocsánatot is kérhetünk tőlük, magamtól (ha magamat bántottam) és Istentől is (ha gyermekeit bántjuk, azzal Őt is). Ezt követően elhatározzuk, hogy a felismert bűneinket a későbbiekben nem szeretnénk újra elkövetni.

A **harmadik lépésben jön maga a szentgyónás** eseménye. Felkészülten érdemes gyónnunk. (A gyónás menete megtalálható a mellékletek között.) Tudatosítsuk mindig magunkban, hogy **nem a papnak gyónunk, hanem Istennek**. A pap csak közvetítő. Attól sem kell tartanunk, hogy utána máshogyan fog ránk tekinteni, ha megosztottuk vele életünk kevésbé szép oldalát. A papok kegyelemként élik meg, amikor megélhetnek egy addigi bűnös ember Istenhez térését. Ez nagyságrendekkel nagyobb öröm, mintsem annak a ténye, hogy milyen vétkek hangoztak el. Sok pap beszámol arról, hogy Istentől ajándékként élik meg azt, hogy nem emlékeznek a gyónást követően a gyónó által mondottakra. **Attól pedig a legkevésbé sem kell félnünk, hogy másnak elmondja a bűneinket, mert a gyónási titok megtartása minden**

**papot kötelez.** A szentgyónásban a gyónó része a bűnök bevallása, és a pap pedig az egyház szolgálata által Isten nevében feloldoz a bűnök alól. **A bűnbevallásban, ahogyan már korábban említettük, megélünk egyfajta felszabadulást. Öröm és béke költözik ilyenkor a szívünkbe.**

A **negyedik lépés pedig a gyónásban kapott elégtétel elvégzése**. Mindez kifejezi azt, hogy az elkövetett bűneink kárt okoztak mások számára és Krisztus teste, az egyház is sérül általuk.  A mindennapokban, ha valakinek valami kárt okozunk, akkor megpróbáljuk kárpótolni. Az elégtétel lelki értelemben rendezi az általunk okozott károkat.

**III.1.8 Mire fontos figyelnünk?**

A bűnök, a megbocsájtás, a bűnbocsánat stb. tág téma. Alapként érdemes a következőket figyelmünkben tartani:

- **Fontos a rendszeres szentgyónás.** Nem tesz jót magunknak sem, ha hónapokig, évekig nem engesztelődünk ki Istennel. Ráadásul még a szentáldozásban a vele való találkozástól is elzárjuk magunkat.[[45]](#footnote-45)

- **A túl sűrű és a túl ritka gyónás sem jó.** Ha túl sűrűn gyónunk, akkor egy idő után úgy tekinthetünk e szentségre, mint valami lelki mosógépre, ami bármikor ott van egy gyors programra. Ez nem azt jelenti, hogy ha valami súlyos bűnt elkövetünk, akkor ne akarjuk mielőbb megbánni, és kiengesztelődni Istennel, hanem ne engedjük meg magunknak azt a hozzáállást, hogy „bármit elkövethetek, úgy is meggyónom”.

- Minél inkább **törekedjünk mindennapjaink részévé tenni a napi lelkiismeretvizsgálatot** (examen).

- Közvetlen mielőtt elmegyünk gyónni, talán akkor a legnehezebb. A sátán minden erejével, kísértésével el akar téríteni attól, hogy kiengesztelődjünk Istennel. Fontos tudatosítanunk, hogy az ilyenkor jelentkező elbizonytalanodásunk, felerősödő szégyenérzetünk stb., mind tőle származik. Nem szabad ilyenkor bedőlnünk, és engedni a kísértésnek.

- **A gyónást nem szabad összekevernünk a lelki vezetéssel.** Nem akkor jó egy gyónás, ha egy órát beszélgetünk az atyával. A gyónásban Istennel engesztelődünk ki. Neki nem kellenek órák, hogy megbocsájtson, és kiárassza kegyelmét ránk. Ha csak egy átlagos szentmise előtti rövid gyónásra nyílik lehetőségünk, akkor bátran éljünk azzal akkor is, ha tudjuk, hogy ebben most nem lesz lehetőség hosszabb lelki beszélgetésre is.  Törekedjünk találni valakit, akivel rendszeresen át tudjuk beszélni az ügyes bajos dolgainkat.

- **Nem csak az a jó gyónás, amelyet katartikus felszabadulás érzés követ.** Isten minden alkalommal ugyanazzal a szeretettel fogad vissza magához. Barátainkkal, ha összeveszünk és kibékülünk, nem hullnak mindig örömkönnyek a végén. Ettől még kibékültünk, rendeződött a helyzet. A gyónásban is hasonló. Van helyük a könnyeknek, de a csendes megbékélésnek is.

- A Miatyánkban minden alkalommal elimádkozzuk, hogy „és bocsásd meg vétkeinket, miképpen mi is megbocsátunk az ellenünk vétkezőknek”. **Hogyan várjuk Istentől, hogy mindig megbocsásson, ha mi ezt már kevésbé szeretjük megtenni felebarátainknak.** Tegyünk azért, hogy ha valaki megbántott, akkor tudjunk megbocsájtani, és ha ő is nyitott, akkor ki is békülni vele. Irgalmassággal legyünk mások iránt. Ne legyünk haragtartóak.

- Fontos a rendszeres áldozás. Egyre több helyen tapasztalhatjuk a paphiányból fakadóan, vasárnap nincs szentmise. Lehetnek olyan helyek is, ahová csak néhány hetente jut el pap. Ha rendszeres gyónók és áldozók vagyunk, és nincs lehetőségünk gyónni a szentmise előtt, akkor bánjuk meg szívünkben elkövetett bűneinket. Így lehet módunk találkozni Jézussal. Fontos, hogy ezt követően mielőbb törekedjünk lehetőséget találni a gyónásra. Viszont ne emiatt teljenek el hetek úgy, hogy elzáródunk Jézustól. „Nem az egészségeseknek kell az orvos, hanem a betegeknek.” Mt 9,12

- **Tudatosítsuk magunkban, hogy reális valóság a bűn. Nem engedhetjük meg, hogy elhitesse velünk a sátán, hogy ő nincs is valójában.** Ha ez megtörténi, akkor kísértései még könnyebben elsodorhatnak minket, hiszen észre sem vesszük. Mindennap tudatosítsuk magunkban a keresztségi fogadalomban mondottakat: a jó mellett döntünk,  a rosszat elutasítjuk.

**Az bűnbocsánat szentsége[[46]](#footnote-46)**

**Elnevezései** a bűnbánat, a kiengesztelődés, a bűnbocsánat, a gyónás, a megtérés  szentsége

**Előképei** a megtérés és a bűnbánat jelei a Szentírásban

**Alapítása** húsvétvasárnap este Jézus átadta a Szentlelket az apostoloknak a bűnök  megbocsájtására (Jn 20,22-23)

**Anyaga** a megtérő ember cselekedetei

**Szertartása** -a megtérő részéről: lelkiismeretvizsgálat, a bűnök megvallása, majd az  elégtétel elvégzése

-a gyóntató részéről: (útmutatás, tanácsadás), az elégtétel kiszabása,  feloldozás

**Kiszolgáltatója** püspök vagy pap

**Felvevője** minden megkeresztelt ember

**Feltételei** belső bűnbánat, felkészülés, a megtérés szándéka, töredelem

**Hatása** -kiengesztelődés Istennel, a bűnök megbocsátása

-kiengesztelődés az egyházzal

-az elvesztett kegyelem visszanyerése

-az erő növekedése a további küzdelemhez

**III.2 A betegek kenete**

A betegek kenete szintén a gyógyulás szentségei közé tartozik. A gyónáshoz hasonlóan sok esetben inkább úgy közelítjük, hogy inkább elkerüljük, hiszen az életünk nehezebb szakaszaihoz kötődik. Ez viszont téves közelítés, hiszen pont a fájdalmak közepette van a legnagyobb szükségünk meghívni életünkbe Jézust, aki enyhíteni szeretné szenvedéseinket. A betegség emberi létünk velejárója. Szeretnénk elkerülni, de időről időre felüti a fejét életünkben. Sokszor úgy tekintünk rá, mint olyan valami, amitől a lehető leghamarabb szabadulni kell. Amikor egészségesek vagyunk, akkor a betegség gondolatát is szeretjük elhessegetni, mintha nem is létezne. Mindez érthető, hiszen egyikünk sem szeret szenvedni.  **Isten viszont képes a betegségben megélt megpróbáltatásainknak értelmet adni, amely által a szenvedés is új értelmet nyerhet. A betegség szomorúsága így kegyelmi idővé alakulhat át.[[47]](#footnote-47)**

Az ószövetségben a betegséget gyakran olyan súlyos megpróbáltatásnak tekintették, amely Isten büntetése. Már a próféták korában felmerült a gondolat, hogy a szenvedés nem csak átok, és nem mindig a személyes bűnök következménye és a szenvedés türelmes elviselésével az ember mások segítségére lehet.

**III.2.1 A betegek kenete eredete**

Az újszövetségben ezt olvashatjuk: „Szenved valaki közületek? Imádkozzék! Jókedve van?  Énekeljen zsoltárt! **Beteg valamelyiktek? Hívassa el az Egyház elöljáróit, és azok imádkozzanak fölötte, s kenjék meg olajjal az Úr nevében.** A hitből fakadó ima megszabadítja a betegeket, és az Úr talpra állítja. Ha pedig bűnöket követett el, bocsánatot nyer.  Valljátok meg tehát egymásnak bűneiteket, és imádkozzatok egymásért, hogy meggyógyuljatok. Igen hathatós az igaz ember buzgó könyörgése.” Jak 5,13-16

A betegségben a fizikai szenvedés egyesül a lelkivel. Ebből adódóan különleges gondoskodásra szorul a súlyosan beteg ember. A pap imádkozik fölötte, megkeni őt az Úr nevében.[[48]](#footnote-48) Mindez üdvösséget és gyógyulást szerez a szenvedőnek, bűnei bocsánatát adja meg  számára. **Jézusnak minden beteg számított.** Naphosszat gyógyította a hozzáérkezőket. A hároméves nyilvános tevékenységének jelentős idejét erre fordította. A Máté evangéliumban is olvashatjuk: „Amikor beesteledett, sok ördögtől megszállt embert vittek hozzá. Szavával kiűzte a gonosz lelkeket, és mind meggyógyította a betegeket, hogy beteljesedjen Izajás jövendölése:  „Magára vállalta bajainkat és hordozta betegségeinket.” Mt 8,16-17 Jézus nem tartotta meg magának a gyógyító hatalmát. „Összehívta tizenkét tanítványát, s hatalmat adott nekik, hogy kiűzzék a tisztátalan lelkeket, és meggyógyítsanak minden betegséget, minden gyengeséget.”  Mt 10,1

**III.2.2 A gyógyulás szentsége**

**A betegségben emberi erőnk végességét éljük át**: vannak dolgok, amiket nem áll módunkban megváltoztatni, meggyógyítani. Ennek a tehetetlenségnek a felismerése nagyon megterhelő. **A betegek kenete vigasztalást, békét és erőt ad, és a beteget kétséges helyzetében, szenvedésében szorosabban összekapcsolja Krisztussal.** A betegek kenetének gyümölcse a betegségben lévő ember szenvedéseinek enyhülése, lelki és testi felemelése, és gyógyulása. Általa **értelmet kap a betegség, mivel Jézus szenvedésével egyesül.** A Lumen Gentium így magyarázza: „A betegek szent kenetével és a papok imádságával az egész Egyház ajánlja a szenvedő és megdicsőült Krisztusnak a betegeket, hogy nekik enyhületet és üdvösséget szerezzen (vö. Jak 5,14-16); sőt buzdítja őket, hogy szabadon csatlakozva Krisztus szenvedéséhez és halálához szolgáljanak Isten népének javára.”[[49]](#footnote-49)

Fontos megértenünk e szentség lényegét, hogy valóban merjünk élni kegyelem közvetítő erejével. Széles körben elterjedt az „utolsó kenet” elnevezés. Ez abból adódik, hogy a középkorban csak a haldoklókhoz hívtak papot. A beteg ekkor gyónt, áldozott, majd felvette a kenetet. Emiatt **a hit kérdéseiben járatlanok között kialakult és mindmáig erősen hat az az elképzelés, miszerint az „utolsó kenetet” követően a beteg rövidesen meghal - ezt pedig úgy lehet késleltetni, hogy minél később (vagy egyáltalán nem) hívnak hozzá papot.** Ennél nagyobb hibát nem is lehetne elkövetni! Nem azzal segítjük haldokló szerettünket, hogy folyamatosan abban a hitben tartjuk őt is és magunkat is, hogy még nincs itt az idő. Ez akadálya a mély elbúcsúzás lehetőségének is, és annak is, hogy Jézus erőt adhasson számára az átköltözéshez. Ugyanakkor nem következik automatikusan e szentség felvételét követően, hogy meg kell halni**. A betegek kenetének szentségi ereje a gyógyulást is segíti. Fontos megjegyezni, nem csak egyszer vehető fel az életünk folyamán.** Ha súlyos betegségben szenvedünk, komoly műtét előtt állunk, krónikus betegségünk van, akkor mindig kérhetjük Jézus gyógyító erejét a keneten keresztül. Idős korban (60 év felett) érdemes rendszeresen évente felvenni a szentséget. Erre általában közösségileg is van módunk a betegek világnapján, februárban 11-én.

**III.2.3 A betegek kenete kiszolgáltatása**

**A szentség kiszolgáltatása úgy történik, hogy a pap a beteg fölé terjeszti kezét, imádkozik érte, majd megkeni a homlokát és a két tenyerét szent olajjal.** Ez a gesztus közvetíti Jézus szerető jelenlétét, erejét, aki megsegíti, és megerősíti a szenvedő embert. A pap szolgáltatja ki, mivel előtte szentgyónást is végez a beteg, hogy Istennel kiengesztelődve valóban befogadhassa gyógyító kegyelmét.

**Haldoklók esetében többször megfigyelhető, amikor megkapják a betegek kenetét, lelkileg megkönnyebbülnek.** Míg korábban szorongással és aggodalommal tekintettek közelgő halálukra, már megnyugodva és megbékélve engedik el a földi életet**. Más esetekben azonban a szentség felvételét követően lelki és fizikai állapotuk javul.**

**A betegek kenetének minden esetben bűnbocsátó hatása van.** A betegségből való felépülés alatt a szervezetünknek a megbomlott egyensúlyát kell visszanyernie. A bűnbocsánat szentségénél már olvashattuk, hogy a lelki terheink, megoldatlan élethelyzeteink, bűneink milyen nagy teherként vannak jelen a lelkünkben. Testi betegségekeinket is okozhatják. Ebből logikusan következik: **a betegségből való felépülésünket nagyban támogatja, ha lelki terheink már nem nyomasztanak többé.** Több ereje marad így a szervezetünknek fizikailag regenerálódni. Ahogyan a lelkünkben rendeződnek a kuszaságok, úgy a testünkben is.

A betegek kenete életünk forrása. Segíti a lelki és testi gyógyulást, értelmet ad szenvedésnek, és enyhíti is. Korunkban sokszor magától értetődőnek tűnik, ha valami betegség felüti a fejét, akkor az orvostudomány eszközeivel biztosan meg is valósul. Egy dolgot nem szabad elfelejtenünk. Amikor komoly, akár hosszan elhúzódó betegséget kapunk, akkor az megborítja a mindennapjainkat. Megakadályozza, hogy dolgozzunk, iskolába járjunk, másokkal találkozzunk, hogy hasznosnak érezzük magunkat. Kedvetlenség, búskomorság, kiábrándultság uralkodhat el rajtunk, amelyek komoly kísértések forrásaivá válhatnak. **E szentség segít legyőzni a szomorúságot, egyedüllétet, félelmet, a jövőért való aggodalmat. Lelki, erkölcsi és testi hatása is van.** Merjünk élni vele, amikor szükségünk van rá![[50]](#footnote-50)

**III.2.4 Mit is érdemes észben tartanunk?**

Igaz, fiatalon nagyon ritkán lehet aktuális a betegek kenete saját életünkben, de lehetnek a környeztünkben olyan emberek, akiknek szüksége lesz rá. A következőket érdemes megjegyeznünk, hogy ha úgy alakul, tudjunk segíteni.

 - A betegek kenetének felvétele nem azt jelenti, hogy utána automatikusan meg kell halni.  Jézus a kegyelmeivel a felépülésben segít, vagy szentútravalóként a hozzátérésben.

 - **Ha valaki komolyabban beteg, bátran hívjunk hozzá atyát, aki kiszolgáltatja neki e szentséget.** (Haldoklás esetén éjjel is bátran lehet hívni a helyi plébánost vagy egy kórházlelkészséget. Rövid időn belül kimennek.)

- Idős szeretteinknek felajánlhatjuk, ha szeretnék, szívesen eljön egy atya, akivel beszélgethet, akár meggyónhat, részesülhet a szentségben. Bátran bíztassuk őket ilyen estben, hogy ettől nem kell félni, mert így lélekben és testben felszabadulhatnak, megerősödhetnek, békét nyerhetnek szívükbe.

- Reális, hogy a betegség idején a nehézségeket, a veszteségeket látjuk meg könnyebben.  Törekedhetünk arra is, hogy **szenvedésünket Istennek felajánlva, jobb szívvel tűrjük a megpróbáltatást**. **Felajánlani bármiért, bárkiért lehet.** Ahogyan Jézus is szenvedésével és kereszthalálával váltott meg minket, úgy én is felajánlhatom Istennek a sajátomét egy másik emberért.

**Az betegek kenete[[51]](#footnote-51)**

**Elnevezései** a betegek kenete (közvetlenül a halál előtt: utolsó kenet)

**Előképei** a betegekért ajánlott ima, a gyógyulás kérése Istentől

**Alapítása** -Jézus kiküldi a 72 tanítványt, hogy kenjék meg a betegeket

-az elöljárók (papok) kihívása, hogy imádkozzanak és kenjék meg őket (Jak 5,14)

**Anyaga** a betegek olajával való megkenés

**Szertartása** -kézrátétellel végzett ima

-betegek olajával történő megkenés

**Kiszolgáltatója** püspök vagy pap

**Felvevője** minden súlyosan beteg vagy 60 év felett megkeresztelt ember

**Feltételei** -ha lehetőség v an rá személyes gyónást kell végezni

-ha nincs, elég a bánat felindítása (adott esetben öntudatlan betegeknek is ki lehet szolgáltatni)

**Hatása** -kegyelmet, erőt, türelmet és békességet ad a betegség hordozásához -ha a beteg már nem tud gyónni, megbocsájtja a bűnöket

-olykor test gyógyulást is kiválthat

**III.3 Összefoglalás**

A gyógyulás szentségei a bűnbocsánat és betegek kenete. Életünk útján haladva, ha elesünk, ha gond, nehézség, betegség van, akkor Isten megajándékoz. Megkapjuk tőle a gyógyulás szentségét és a bűnbocsánatot, amely a lelkünket tisztítja, gyógyítja, és képessé tesz arra, hogy újra tisztán tudjuk szeretni Őt, a másik embert, önmagunkat. Bocsánatot kérni, szembenézni a hibáinkkal sosem volt könnyű, mindig is nehéz lesz. Isten látja, hogy esendőek vagyunk. Csak Ő képes elvenni a bűneink miatt érzett szégyenünket, helyrehozni kapcsolatainkat, megszabadítani az önvádtól, a hamis bűntudattól. Szerető irgalommal hajol le hozzánk, hogy újra vele lehessünk. A legnagyobb gondossággal, odafigyeléssel emel fel magához. Ebből fakadóan tudatosíthatjuk magunkban, hogy a gyónásban valóban nincs mitől félnünk, hiszen Isten mindenkinél jobban vár vissza közelségébe. Mindez arra indítson mindnyájunkat, hogy rendszeresen akarjuk vele rendezni a rendeznivalót! Az biztos, hogy Ő mindig nyitottan fog fogadni.

Jézus a betegek kenete által társként mellénk szegül a szenvedésben. Kitart mellettünk a fájdalmak magányos napjaiban, heteiben. Jelenléte által erőt is ad a szenvedések leküzdéséhez.  Ha beengedjük Őt szívünkbe e nehéz körülményeink közepette is, akkor titokzatos módon tapasztalhatjuk meg az ő végtelenségét, szeretetét.

A két szentségben Istentől a gyógyulás ajándékait kapjuk. Bátran fogadjuk el, merítsünk belőlük, amikor szükségünk van rá.

**FONTOS! A szentségek kapcsán a legfontosabb az, hogy akarjunk rendszeresen élni velük. E tekintetben nem a tárgyi tudás az elsődleges cél, hanem a belőlük fakadó kegyelmi élet kialakulása a lelkünkben. Előadóként olyan szemüveggel nézzük az itt leírtakat (mind a négy előadás), hogy a hallgatóság lelkében a szentségek vételére ébredjen a vágy. A ”3T” (tudás, tapasztalat, tanúságtétel) legyen egyensúlyban. Kevesebb infó, minél több Lélek! :)**

**Az előadás kapcsán a következők bemutatása a cél:**

- a bűn eredete, fogalma, a „bűn logikája”

- a gyónás fontossága életünkben (szegényebbek leszünk, ha nem élünk vele) - bűnbocsánat szentségének működése (Istennel lépek kapcsolatba a gyónáskor, a pap csak közvetítő)

- a betegek kenetének ajándékai, fontossága

- a betegek kenetével kapcsolatos tévhitek eloszlatása

- +1: a szentségi életre való lelkesítés személyes példákon keresztül (a bűn, a gyónás érzékeny pontja életünknek, így fontos a minél több tanúságtétel, amely bátorságot és  vágyat ébreszthet a bűnbocsánat szentségének gyakori vételére)

(További hasznos infók: Youcat 224-247. pontok)

**III.4 Kiscsoportos feldolgozási szempontok:**

**Amire érdemes személyesen és csoportban is reflektálni:**

- Mit jelent számomra a bűn? Mi számít annak, mi nem?

- Mennyire figyelek tudatosan, hogy felfedezzem a kísértéseket?

- Mit jelent számomra a bocsánatkérés, kiengesztelődés? Milyen módjai léteznek? - Mi segíti vagy akadályozza a bocsánatkérést és megbocsájtást?

- Milyen tapasztalataim vannak a gyónásról?

- Fontos számomra a bűnbocsánat szentsége? Mennyire rendszeresen élek vele? - Ha nem meghatározó az életemben, annak mik az okai? (szabad behozni, rossz tapasztalatokat)

- Hogyan szoktam felkészülni a gyónásra? A négy lépést (lelkiismeretvizsgálat, bánat, megvallás, elégtétel) tudatosan járom végig?

- Hogyan élem meg, amikor Istennel kiengesztelődöm, amikor megbocsájt? Tapasztaltam már mindezt, vagy még nem?

- Milyen új dolgokat tudtam meg a beteg kenetéről?

- Miért „éri meg” élni vele?

- Környezetemben van olyan személy, akiről tudom, hogy már részesült benne? - Hallottam már tapasztalatokról, megélésekről e szentség kapcsán?

**IV. Negyedik előadás: Én is adhatok…**

Az egyházi rend és a házasság szentsége

Az utolsó nagy témablokkunkhoz érkeztünk, amely **a közösség szolgálatának szentségei**.  Szám szerint kettő tartozik ide, **a házasság és az egyházi rend**. **Ezek felvételéhez szükséges egyfajta érettség, mert azáltal válunk képessé szolgálni embertársainkat.** Az igazi szeretet befogad, és ad. Isten mindnyájunkat arra hív, hogy ne tartsuk meg csak önmagunknak, amit tőle kapunk, hanem bátran adjuk tovább. **A szeretet érdekesen működik, mert ha elkezdjük osztogatni, akkor nem elfogy, hanem megsokszorozódik.** Milyen szép: tovább ajándékozhatom, amit én is ajándékba kaptam, és még több lesz nekem.

Mindkét szentség esetében fontos kiemelnünk, hogy egyik sem több a másiknál. Alapvetően egy keresztény ember élete folyamán hat szentségben részesülhet. Eme utolsó kategóriában csak az egyiket veheti fel, mindkettőt nem (vannak speciális esetek).

Már akár általános-, de a középiskolában egyértelműen elgondolkodunk azon, hogy mit szeretnénk majd csinálni, ha felnőttek leszünk. Milyen területen szeretnénk dolgozni? Milyen életet szeretnénk élni? Ha erről kialakul egy elképzelés, akkor az ahhoz kapcsolódó tantárgyakkal jobban elkezdünk foglalkozni. Majd szakmát tanulva vagy egyetemen specializáltan foglalkozva egy területtel szakemberré válunk. Ha befejeztük tanulmányainkat a végzettségünkhöz igazodóan elhelyezkedünk egy pozícióban (mérnök építész, gépész, asztalos, tanár, könyvelő stb.).

Szüleink vagy nagyszüleink esetében nem volt ritka, hogy ahol elkezdtek dolgozni, onnan is mentek nyugdíjba. Manapság ez már nem jellemző. A munka mellett is szívesen tanulunk, képezzünk magunkat, hogy lépésről lépésre haladhasson karrierünk. A karrier életünknek csak egy szelete (akinek hosszútávon csak a munka, a karrier tölti ki minden idejét, jó eséllyel ki fog égni). A munka mellett van magánéletünk is. **Eljön az idő, amikor a szakmai mellé úgymond élethivatást is kell választanunk (házasság, papság, szerzetesség).**

**Napjainkban furcsamód az élethivatás teljesen sokad**

**lagos sorba szorult.** Ennek több oka is van. A fogyasztói társadalom a karriert helyezi minden elé. Minél jobban keresünk, minél többet dolgozunk, annál nagyobb az értékünk. A kapitalizmus azt emeli piedesztálra, a mainstream-be, ami neki kedvez. Mindenapjaink része a túlfogyasztás, hiszen ezzel lehet pörgetni a gazdaságot. A piacnak egyedülálló dolgozó emberként vagyunk a legértékesebbek, hiszen sokkal könnyebben tud így manipulálni, ránk sózni megannyi valójában teljesen felesleges dolgot, amelyeket boldogságunk kulcsaként állít be. Ez átverés! A valódi boldogság nem itt található meg. Hanem ott, ahol ki tudunk lépni önmagunkból, és megélhetjük a szeretet adásában, kapásában való kiteljesedést. Ennek formája a közösség szolgálatának szentségei által meghatározott állapotokban ragadható meg**. A megkeresztelt és megbérmált katolikus még két szentségben kaphat sajátos küldetést az Egyházban Isten szolgálatára: az egyházi rendben és a házasságban.** Mindkét szentségben van valami közös: **mindkettő másokért van. Senkit nem szentelnek pappá csupán önmagáért, és senki sem köt házasságot csupán önmagáért. Mindkettőnek Isten népét kell építenie, vagyis azt a csatornát jelentik, amelyen át Isten szeretete áramlik a világba.  Egyik sem több vagy kevesebb a másiknál.** A házasság- vagy az egyházi rend szentségében élni valódi ajándék, ha Istenből forrásozik. A kérdés, a „hogy”. Erre kaphatunk válaszokat, ha belenézünk ezen ajándékok dobozaiba is!

**IV.1 Az egyházi rend szentsége**

Az egyházi rend elnevezés kicsit idegenül hat a többi szentség elnevezése mellett. Kimondva a két szót, rögtön valami szigorú szervezeti struktúra juthat eszünkbe. Tény, hogy e szentség arra a valóságra utal, amely az egyházat, mint társaságot megalkot, amely rendezett, fokozatos és hierarchikus rendszerként épül fel. Ugyanakkor sokkal több is van benne.[[52]](#footnote-52)

**Jézus Krisztust azért küldte Isten a világba, hogy beteljesítse mindazt, amire az Ószövetség várakozott.** Véghez vigye a megváltás művét, s megnyissa az üdvösség útját az emberek előtt. Ám a kereszténység nem egyszerűen emlékezés arra, ami kétezer évvel ezelőtt történt. Az élet a hitben azt jelenti, hogy itt és most találkozom Jézussal, az ő működésével, az ő erejével. Hogyan lehetséges ez? Úgy, hogy **az ő küldetése és szolgálata ma is jelen van, folytatódik az egyházban. Ez azt is jelenti, hogy szükségesek olyan emberek (Isten választja ki, és hívja meg őket), akik teljes életüket arra szánják, hogy Krisztus nevében, az ő megbízásából, az ő szeretetével szolgálják az egyházat és az egész emberiséget.** Az ilyen embereknek a hivatása az, hogy jelen valóvá váljon életük által Krisztus élete, szolgálatuk által Krisztus szolgálata.

Különbséget kell tennünk a megszentelt életet élők és az egyházi rendben részesültek között.  Ismerünk női és férfi szerzetesrendeket, amelyek tagjai Istennek szentelik életüket. Női szerzetesek esetében nem lehetséges, de férfi szerzetesek részesülhetnek a papság szentségében, de nem kötelező.

**IV.1.1 Az általános és a szolgálati papság közötti különbség**

**Fontos megkülönböztetnünk az általános papságot a szolgálatitól. Megkereszteltként mindannyian (Krisztus egyházának minden tagja) részesülünk az általános vagy más szóval királyi papságból Krisztus által.** Mindez azt jeleni, hogy elsődlegesen birtokába kerülünk egy a keresztségben szerzett és a bérmálásban megerősített természetfölötti méltóságnak, s ennek következtében kedves áldozatokat hozhatunk Istennek, és dicsőíthetjük őt.[[53]](#footnote-53) A Lumen Gentium így fogalmaz: „Az Úr Krisztus, az emberek közül választott főpap (vö.  Zsid 5,1-5) az új népet »Istennek és Atyjának országává és papjaivá tette« (Jel 1,6; vö. 5,9-10).  A megkereszteltek ugyanis az újjászületés és a Szentlélek kenete által lelki házzá és szent papsággá szenteltetnek, hogy a keresztény ember minden cselekedete által lelki áldozatokat ajánljanak föl, és annak erőit hirdessék, aki a sötétségből meghívta őket csodálatos világosságára (vö. 1Pt 2, --10). Ezért Krisztus tanítványai valamennyien az imádságban állhatatosan és együtt dicsőítve Istent (vö. ApCsel 2,42-47) adják oda önmagukat élő, szent, Istennek tetsző áldozatul (vö. Róm 12,1), és a földön mindenütt Krisztusról tanúskodjanak, s az érdeklődőknek adjanak számot az örök élet bennük élő reményéről (vö. 1Pt 3,15).

**Akit a szolgálati papságra szenteltek föl, szent hatalom birtokában kialakítja és kormányozza a papi népet, Krisztus személyében létrehozza az eucharisztikus áldozatot, és az egész nép nevében fölajánlja Istennek.** A hívek pedig királyi papságuk erejével részt vesznek az eucharisztikus áldozatban, és azt a szentségek felvételében, az imádságban és hálaadásban, a szent élet tanúságtételével, önmegtagadással és tevékeny szeretettel valósítják  meg.”[[54]](#footnote-54)

Akik az egyházi rend szentségében részsülnek, azok a szolgálati papság részévé lesznek. Az általános és szolgálati papság lényegileg különböznek, és így egymást kiegészítik.

**IV.1.2 Ki a pap?**

Ha egy papra gondolunk, elsőként általában a cölibátus jut eszünkbe. Sokszor lehet az a benyomásunk, mintha a papság egyenlő lenne a cölibátussal[[55]](#footnote-55). Erre ugyanazt mondhatjuk, mint korábban, hogy sokkal több van benne. **A pap olyan férfi, akit Isten arra hív, hogy Ő érte és az emberekért éljen. Képességét, tehetségét ajándékozza oda egy különleges szolgálatra, amely által Isten egy olyan élethosszig tartó közös útra hívja meg, amelyen egészen hasonlóvá válhat a bibliai apostolokhoz, tanítványokhoz.[[56]](#footnote-56)**A pap a hívekért a közösségért  van, elválaszthatatlan kapcsolatban van velük.

**A pap nem a saját erejéből és nem erkölcsi tökéletessége folytán cselekszik, hanem „in persona Christi” (Krisztus személyében).** Fölszentelése által kapja meg Krisztus átváltoztató, gyógyító és megmentő erejét. Mivel a papnak semmije sincs, ezért ő mindenekelőtt szolga.  Minden igazi pap ismertetőjele, hogy alázatosan csodálja saját hivatását, és azt gyümölcsözővé teszi hívei szolgálatában.

**Fontos, hogy képesek legyünk a papot ajándékként látni.** Ez nem személyi kultuszt jelent. Nem x, y atya maga az ajándék, hanem papsága, amely által képessé lesz a rábízottjai számára áldozat bemutatói, gyóntatói, tanítói, lelkipásztori, az egyházi élet szervezési szolgálatait betölteni. E nélkül megszűnne egyházunk. Nem hiába könyörög mindezért az egész egyház, kitárt karral hosszasan imádkozik a püspök és a felszentelés előtt álló jelöltek leborulva, hogy olyan papok adassanak Isten által – és ők maguk is ilyenné válhassanak -, akik e szolgálatokat Krisztusból forrásozó erővel tudják ellátni.[[57]](#footnote-57)

A püspök, pap, diakónus a maguk részéről a közösségért, a helyi egyházért vannak. Létük a rájuk bízott közösség nélkül értelmezhetetlenné válik, hiszen az ő szolgálatukra szól a hivatásukból fakadó küldetésük. A papi funkció így válik ajándékká az egyház számára (mint Krisztus titokzatos teste, amelynek mi is mind része vagyunk).

**IV.1.3 Az egyházi rend fokozatai**

**Az egyházi rendnek (szolgálati papság) három fokozata van: püspök, pap és diakónus.** A különbség a feladataikban nyilvánul meg, és abban, hogy milyen mértékben részesültek Krisztus papságában.

- **A püspök:** A Bibliában a görög „episzkoposz” szó szerepel, ami felügyelőt jelent. Már az első keresztény közösségek esetében is odafigyeltek az apostolok arra, hogy legyenek olyan talpraesett, bölcs férfiak, akikre rá lehet bízni a közösséget. Ők voltak a felelősek, hogy az egyházban rendben menjenek a dolgok. A szolgálatukat a sajátos mozzanattal, a kézrátétellel kapták meg. Az apostolok ilyenkor imádkoztak felettük, és kérték a Szentlelket, hogy töltse be őket. Innen ered az elnevezés is, hogy a püspök az apostolok utóda.[[58]](#footnote-58) A püspök a papi hatalom teljességét birtokolja. (A pápa is püspök. Püspököt másik három püspök szentel.)

- **A pap:** Az őskeresztény időkben minden közösség kijelölt egy csoportot, amely bölcs, a hitben és az élet dolgaiban elöljáró, tapasztalat férfiakból állt. Ezt presbitériumnak nevezték. Ennek tagjai a presbiterek, katolikus szóhasználatban a papok. Idővel növekedésnek indult a közösségek száma, így egy idő után a püspök már nem tudott mindenhol jelen lenni. Ekkor megbízott a helyi presbiterek közül egyet, aki az ő nevében gondoskodott a közösség lelki életéről. Idővel belőlük lettek a plébánosok, a nép körében élő papok. A plébános munkáját egy fiatalabb pap, a káplán segíti. Vannak speciális megbízatású papok is, akik akár egyetemen, hadseregben, kórházakban stb. szolgálnak.  Papot csak püspök szentelhet, pap nem.

- **A diakónus**: A görög „diakonosz” szó segítőt, asztalszolgát jelent. Az apostolok egy idő után azt vették észre, hogy a sok intézni való mellett, nem marad idejük az ige szolgálatára (prédikálás, tanítás). Ekkor kiválasztottak megbízható férfiakat, akik a szolgálatukat segítik. Foglalkoznak a szegényekkel, idősekkel, az árvákkal, a rászorulókkal. Segítik a mindennapi ügyes bajos dolgokat a közösségben, és a szentmisén, a liturgiában is segédkeznek. Két féle diakónus van: állandó (egész életében e segítő feladatokat látja el, házasodhat), és átmeneti (a szolgálati papságra készülőket a szentelés előtt átmeneti diakónusként megnézik a gyakorlatban, hogy alkalmasak-e a szolgálatra, cölibátus.) A diakónus nem misézhet, nem gyóntathat és a betegek kenetét nem szolgáltathatja ki, minden mást végezhet, mint a pap.

**Az egyházi rend szentsége – akárcsak a szentségi házasság – egész életre szóló és feltételekhez nem kötött, szeretetből fakadó döntés által kapcsolja össze a kiválasztott férfit Jézussal, s rajta keresztül az egyházzal, az egész világgal**. Talán azt gondolhatjuk, túl nehéz dolog az ilyen elköteleződés. Ezért fontos megértenünk, hogy szentségről van szó: a látható emberi életben láthatatlanul maga Isten cselekszik.

**IV.1.4 Gyakorlati tippek**

- Ne legyünk személyválogatóak. A papot nem lehet birtokolni, lecserélni, Isten ajándéka, bármilyen is legyen.

- Ha nehézségeink vannak egy pappal, plébánossal, akkor több mindent tehetünk. Először is imádkozzunk a Szentlélekhez, hogy mindketten (ő is, én is) kapjunk tisztánlátásért, hogy miben változhatnánk, mit tehetnénk egymásért. Aztán próbáljuk építeni vele a kapcsolatunkat. A megismerés, a bizalom, a szeretet növekedése minden gyümölcsöző változás alapja.

- **Imádkozzunk rendszeresen papjainkért,** hogy Isten rendelése szerint tudják végezni küldetésüket közösségünkben.

- A visszajelzés kultúrája sajnos egyházunkban sokszor eléggé elmaradott. A hibákat észre venni, kritikát megfogalmazni midig könnyebben megy, mint dicsérni. A jót mindig természetesnek vesszük, viszont, ha egy kis hiba is történt, akkor képesek vagyunk azon lovagolni hosszasan. Mintha a 99% jó mellett az 1% rossz létezne csak. **Adjunk egyházi vezetőinknek minél több pozitív, megerősítő visszajelzést** (jó prédikáció, jól sikerült események stb. kapcsán), amelyből erőt meríthetnek szolgálatukhoz.

- **Ha valakinek a papi hivatás ott mocorog a lelkében:**

o „A papi hivatás jelei: Van Benned egy gondolat, amit nem tudsz elfelejteni, ami nagyon vonzó és lelkesítő számodra? Istennel együtt éled a hétköznapjaidat, a legnagyobb öröm számodra a Vele való találkozás? Szeretnéd ezt az örömet másokkal is megosztani, az embereket szolgálni? Könnyen lehet, hogy ezek már a papi hivatás jelei.”[[59]](#footnote-59)

o „Ha a papságon gondolkodsz: Keresd meg a legmélyebb vágyaidat, ahol igazán boldog vagy – hiszen ez az Isten terve Veled! Kérd lelkivezetőd segítségét a hivatáskeresés útján, bármi is legyen az! Tölts együtt minőségi időt Istennel, kérd az Ő útmutatását, figyelj az Ő üzeneteire! Ebben segíthetnek azok az alkalmak, ahol külső és belső csendet tudsz teremteni, ahol Istennel személyesen tudsz találkozni, és persze a különféle hivatástisztázó programok is. Érdemes lehet a papság gondolatát nem mindenkivel megosztani, nehogy külső elvárások nyomása mentén kelljen döntést hoznod. Ha meghozod a döntést, és azt követően békét és örömöt érzel szívedben, az  mindenféleképpen egy pozitív, megerősítő jel lehet.”[[60]](#footnote-60)

o A pap nem szuperhős. Nem rendkívüli embereket választ ki Isten erre a szolgálatra, hanem átlagos, normális Őt szolgálni szerető fiúkat, férfiakat. Lehet téged is hív. :)

**Az egyházi rend[[61]](#footnote-61)**

**Elnevezései** az egyházi rend, a papság szentsége

**Előképei** az ószövetségi papság, a tanítványok kiválasztása Jézus által

**Alapítása** A szentségnek három fokozata van:

-püspök: az apostolok kiválasztása

-pap: a 72 tanítvány kiválasztása, az utolsó vacsora ünneplésének megújítására szóló parancs adása

 -diakónus: a közösség „asztalszolgáinak’ apostolok általi kiválasztása

**Anyaga** a szentelő (püspök) kézföltétele

**Szertartása** a püspök kézrátétellel és imával szenteli fel a jelölteket

**Kiszolgáltatója** püspök

**Felvevője** megkeresztelt (megbérmált) férfi

**Feltételei** -megfelelő képzés és előkészület

-végül az egyház választja ki, hogy kiket szentel fel, miután megvizsgálták az alkalmasságukat

 -római katolikus papnál: a cölibátus (nőtlenség) vállalása

**Hatása** -sajátos részesedés a tanítás, a kormányzás és a megszentelés szolgálatában, eltörölhetetlen jegyet (karaktert) ad

-püspöknél: az egyházi rend szentségének teljessége, ami az apostolok utódává teszi a püspököt

-papnál: Krisztushoz teszi hasonlóvá; a pap Krisztus nevében cselekszik, pásztora lesz a rábízottaknak

-diakónusnál: a szolgáló Krisztushoz teszi hasonlóvá, a szeretet szolgálatára képesíti

**IV.2 A házasság szentsége**

A házasságot, mint fogalmat sok féleképpen közelíthetjük, különböző vélekedésekkel találkozhatunk. Az egész biztos, hogy sok a félreértelmezésekből fakadó zavar. Sokan emiatt tartják csak egy papírnak, aminek komolyabb jelentősége nincs, maximum a váláskor a közös vagyon szétosztásánál. Kezdjünk csak el gondolkodni bátran, hogy környezetünkben milyen hasonló példákkal találkoztunk már… Vannak, az biztos!

Nagy valószínűséggel mindannyian vettünk már részt versenyeken. A siker titka mindig az alapos, kitartó felkészülés és a helytállás. Ha nincs szilárd elhatározásunk, ha nem vagyunk biztosak a dolgunkban, akkor könnyen feladhatjuk, kieshetünk. **A házasság alapja is a kitartás, a hűség, a szereteten alapuló kölcsönös elköteleződés. A döntés a másik mellett.**

**Az életünk egyik legizgalmasabb, legnagyobb, legszebb „akadályversenye” maga a szeretet.** Amikor valakit megszeretünk, az lehet ösztönös. Szimpátiát érzünk. Van benne valami, ami érdekel, megmozgat. Ha a kapcsolat megmarad, akkor el kezd mélyülni. Itt már előjönnek a különbözőségek, és már nem minden happy. Megtörténnek az első veszekedések, szembesülünk nagyobb nehézségekkel. Ilyenkor derül ki mennyire is erős az elköteleződés, a kitartás. Sokszor a könnyebb útnak látszik kimenekülni az egészből, de az sosem old meg igazán semmit sem. (Általában, amit egy kapcsolatban nem tudunk megoldani, az egy másikban ugyanúgy elő fog jönni.) Történhetek megbántások, veszekedések, amelyekben tudni kell kiengesztelődni egymással. Ha kitartunk a másik mellet, megtapasztalhatjuk, milyen sok öröm is származik mindebből.

**IV.2.1 A készület ideje**

**A szerelem az emberi szeretet legcsodálatosabb arca.** Kialakul egy kölcsönös vonzalom, amely több mint barátság. **A kapcsolat fejlődése által eljön az a pont, amikor döntünk a másik mellett.** Ezzel elfogadom azt is, amit nagyon szeretek benne, és azt is, amit kevésbé (hibák, gondok stb.). **A szerelem tovább mélyülésével eljön a pillanat, amikor szövetséget szeretnénk kötni társunkkal, elköteleződni egymással, kifejezni, hogy nem szeretnénk egymás nélkül élni.**

„**A házasság szentsége akkor születik meg, amikor a vőlegény és a menyasszony az egyház szolgálja előtt, hivatalos formában kijelenti, hogy házastárnak fogadják egymást.** Ez azt jelenti, hogy ígéretet tesznek: örökre ezzel az emberrel akarnak szeretet kapcsolatban élni. Feltétel nélkül, szabadon és önként szövetséget kötnek a másikkal. Ezt a kapcsot hűséggel meg akarják őrizni, egész életükön át.”[[62]](#footnote-62) A keresztény házasság a mindent felölelő életközösség  szerető elfogadásának megvalósító jele. Benne valósul meg Isten népéhez forduló és Jézus Krisztus egyházára irányuló szerető elfogadása.

**IV.2.2 A házasság szentségének szentírási gyökerei**

A teremtés történetében azt látjuk, hogy Isten megosztja munkáját az emberrel: „Az Úristen vette az embert és Éden kertjébe helyezte, hogy művelje és őrizze.” Ter 2,15 Van azonban egy vonás, amely a teremtői szándék szempontjából minden másnál magasztosabb: az ember nemcsak Isten munkájának, hanem szeretetének is társa. Felmerülhet a kérdés, hogyan tud az ember az isteni szeretethez hasonlóvá válni? Úgy, hogy maga is megéli azt a szeretetet, amely tökéletesen eggyé teszi egy másik személlyel: „Ezért a férfi elhagyja apját és anyját és feleségéhez ragaszkodik, s a kettő egy test lesz.” Ter 2,24 Ehhez a szeretet-közösséghez Isten, áldását is hozzákapcsolta: „Legyetek termékenyek, szaporodjatok, töltsétek be a földet és vonjátok uralmatok alá” Ter 1,28. A szeretetben eggyé váló férfi és nő Isten ajándékaként az élet átadója, hordozója is lett.

Ezt az ideális állapotot a bűn szétroncsolta. Az önzés, a birtoklás, az őszintétlenség s még megannyi emberi rossz, rombolja a feltétlen szeretetet. Bár a férfi és nő szövetsége mindvégig megmaradt a teljes emberiségben, mindvégig hordozta Isten áldását, de sebesült lett. Jézus helyreállította a szeretet kölcsönösségét és felbonthatatlan szövetségét. „Most már többé nem két test, hanem csak egy. Amit tehát Isten egybekötött, azt ember ne válassza szét” (Mt 19,6).

**IV.2.3 A házasság misztériuma[[63]](#footnote-63)**

A misztérium szó titkot jelent. **A házasság szentségének dimenziói Istenben gyökereznek, belőle forrásoznak. Ezek olyan mély valóságok, amelyeket nem igazán vagyunk képesek ésszel megérteni, csak tapasztalni életadó hatásait.** A házasság misztériuma Isten üdvözítő tervével van összefüggésben, melynek teljessége Krisztusban és az egyházban van.

Elsődlegesen alapja Isten szövetsége az emberrel Krisztusban, amely szövetséghez Isten mindig hűséggel áll. A szentség e hűséget árasztja rá jegyesekre, és kiteljesíti a szentségi házasságban élőkre. Amint a teremtés és szövetségkötés lehetővé teszik a házassági önátadás mélységét, úgy ez az önátadás megélése segít mélyebben megérteni a teremtés és szövetség misztériumát.  Mindez egymásra ható kölcsönös mélyülés.

Isten elkötelezettsége adja a házasság szilárdságát. Mindez folyamatosan fejlődik, érik, teljesedik. Mivel tökéletesen egyikünk sem képes megérteni, befogadni Isten végtelen önajándékozó természetét, így Ő rá figyelve tudjuk mindezt életre váltani. Ezáltal képes folyamatosan mélyülni a házasfelek egymás iránti önajándékozási készsége is. A gyakorlatban fontos, hogy **a házasságban törekednünk kell mindennap arra, hogy megélhető legyen a kölcsönös megértés, türelem, megbocsájtás, kiengesztelődés.**

**IV.2.4 A házasság felbonthatatlansága**

**A házasság háromszorosan felbonthatatlan.** Először azért, mert a szeretet lényegéhez hozzátartozik a fenntartás nélküli, kölcsönös odaadás. Másodszor azért, mert a házasság Istennek a teremtménye iránti feltétlen hűségének hasonmása. Végül azért felbonthatatlan, mert Krisztus Egyháza iránti odaadását mutatja be, amely elment egészen a kereszthalálig. A Krisztus kegyelmében megélt házasság szentség: lehetővé teszi a férfi és a nő számára az isteni szeretetben való megmaradást, vagyis jobban bízni Istenben, mint saját szerelmi tartalékunkban.

**IV.2.5 A házasság szentségének kiszolgáltatása**

A házasság szentségét a férfi és a nő kölcsönösen szolgáltatja ki egymásnak. A pap, mint tanú van jelen, hogy a házasság megfelelő feltételekkel jött létre, és az ígéret mindkét részről nyilvánosan elhangzott. Ezen kívül még a pap Isten áldását hívja a párra.

**A szentségi házasság három szükséges eleme:**

**- a szabad beleegyezés**

**- az egész életen át tartó kizárólagos kapcsolat igenlése**

**- nyitottság termékenységre.**

A házasság szentsége – a papsághoz hasonlóan – egész életre szóló és feltételekhez nem kötött, szeretetből fakadó döntés által kapcsolja össze a kiválasztott férfit és nőt Isten szeretetében az egyház s az egész világ javára. Talán azt gondolhatjuk, túl nehéz dolog az ilyen elköteleződés. Ezért fontos megértenünk, hogy itt szentségről van szó: a látható emberi életekben láthatatlanul maga Isten cselekszik.

**IV.2.6 Gyakorlati tippek**

Mivel legtöbbünk nem részesült még a házasság szentségében, így az erre való készületben tudunk tudatosak lenni.

- Már előre imádkozunk jövendőbelinkért, hogy megtalálhassuk.

- Emberi kapcsolatainkban tudatosan gyakoroljuk a kitartó, a másik személye melletti elköteleződésünket (baráti, párkapcsolati).

- Kapcsolatainkat a lehető legtisztábban próbáljuk élni kihasználás, önzés nélkül. - Tudatosan figyeljük szüleink házasságát, vagy ha ez nem lehetséges, akkor olyan házaspárok kapcsolatát, akiké példaértékű számunkra. Reflektálunk is rá: Mi az, ami jó, értékes benne; mi az, amit máshogy csinálnánk? (Az elsődleges minta szüleinké, amely nagyon mélyen belénk ivódik kis gyermekkorunktól kezdve. Ebből adódik, hogy mi magunk is hasonlóan fogunk viselkedni majdan a sajátunkban is. A szembenézéssel és felismeréssel van módunk változtatni a mintáinkon. Ne feledjük, hogy nincs tökéletes házasság, így mindegyikben találunk pozitívumokat és negatívumokat is.) - Nem feltétlen lesz házasság az első szerelmünkből, párkapcsolatunkból. Hosszútávon sokat segít, ha már ezekben is törekedünk megélni egymással a szabadon ajándékozó szeretetet,  és a tisztaságot.

- Ne menjünk bele olyan kapcsolatba, amelyben úgy érezzük már az elején, hogy kihasználhatnak, játszanak velünk. Mi magunk se tegyünk hasonlót mássokkal! A többszöri csalódások, az emiatt érzett belső szégyen olyan sérüléseket, sebeket tud okozni  szívünkben, amelyek a későbbiekben jelentősen megnehezítik egy önajándékozó, szabad  házasság megélését.

**Az házasság szentsége[[64]](#footnote-64)**

**Elnevezései** a házasság szentsége

**Előképei** Isten kezdeti terve (Ádámmal és Évával), az ószövetségi házasság, Isten és a választott nép szövetsége

**Alapítása** Jézus szavai: „Amit Isten egybekötött, ember szét ne válassza!” Mt 19,6

**Anyaga** A házasulandók konszenzusa (egyetértése)

**Szertartása** a megkeresztelteknek az előírt forma szerint, az egyház tanújának jelenlétében (püspök, pap, diakónus) kell kinyilvánítaniuk házassági beleegyezésüket

**Kiszolgáltatója** a vőlegény és a mennyasszony

**Felvevője** megkeresztelt (és jó, ha megbérmált) ember

**Feltételei** -kellő felkészülés (oktatás és lelki készület, gyónás)

-a házasság tulajdonságainak, céljainak tudatos és szabad elfogadása

-az egyház által előírt forma megtartása

**Hatása** -örök és kizárólagos kötelék a férfi és a nő között (egység és felbonthatatlanság)

-kegyelem a házasélethez, a családalapításhoz

**IV.3 Összefoglalás**

Az egyházi rend és a házasság szentsége a közösség szentségei. Általuk megélhetjük a szeretet továbbadásának alkalmait. Mindkettő élethivatásunkat határozza meg. Azt, hogy hogyan szeretnénk leélni életünket (házas emberként, vagy papként, szerzetesként). Alapjuk az érett elköteleződés. Egy döntés, ami mentén jövendőbeli házastársunk mellett vagy Isten és közössége mellett szeretnénk elkötelezni egész valónkat. Ennek a döntésnek a meghozatalára tudatosan kell felkészülnünk, nem ad hoc beleugrani. Az elköteleződés akkor tud mély és stabil lenni, ha valóban megismertük, és megszerettük azt a személyt (házastárs, Isten), aki irányában ezt megtesszük. Ha még úgy érezzük, hogy nagyon messze vagyunk e döntés meghozatalától, akkor is kérjük már most Istent, hogy kegyelme által adja meg majdan mindezt. Továbbá folyamatosan kérjük Őt, hogy segítsen megtalálni, felismerni, hogy melyik hivatásra hív mindannyinkat.

A szentségek részletes tárgyalásának végére értünk. Nem semmi ez a kitartás, amivel közösen végig haladtunk, és belepillanthattunk eme ajándékdobozokba. Most már némileg tudjuk, mit rejtenek, így nem érhet meglepetésként, ha élünk is velük. Úgyhogy éljünk velük és általuk! Hiszen Isten adja mindet, hogy egyre teljesebb legyen életünk, és egyre közelebb kerülhessünk Őhozzá, és megvalósíthassuk, amit a Leviták könyvében olvashatunk: **Szentek legyetek, mert én, az Úr, a ti Istenetek, szent vagyok!** Lev 19,2

**FONTOS! A szentségek kapcsán a legfontosabb az, hogy akarjunk rendszeresen élni velük. E tekintetben nem a tárgyi tudás az elsődleges cél, hanem a belőlük fakadó kegyelmi élet kialakulása a lelkünkben. Előadóként olyan szemüveggel nézzük az itt leírtakat (mind a négy előadás), hogy a hallgatóság lelkében a szentségek vételére ébredjen a vágy. A ”3T” (tudás, tapasztalat, tanúságtétel) legyen egyensúlyban. Kevesebb infó, minél több Lélek! :)**

**Az előadás kapcsán a következők bemutatása a cél:**

- az élethivatás fontosságának megértése, a karrier oltárán nem szabad feláldozni - az elköteleződés és az önajándékozó szeretet lelkületének kiformálása, gyakorlása a mindennapokban

- a papság nem szuperhősség, lehet engem is hív az Úr

- a házasságra való tudatos készület már fiatalon is (párkapcsolatok tisztasága) - Isten akaratának keresése életemben, hogy melyik hivatásra hív

(További hasznos infók: Youcat 248-271. pontok)

**IV.4 Kiscsoportos feldolgozási szempontok:**

Amire érdemes személyesen és csoportban is reflektálni:

- Mit gondolok a házasság szentségéről és az egyházi rendről?

- Mit jelent számomra az elköteleződés? Melyek manapság a nehézségei? - El tudom-e képzelni, hogy egész életemet valaki mellett éljem le (Isten, házastárs)? - Ha egyszer lesz családom, melyek azok a dolgok, amelyeket nagyon szeretnék, és nagyon nem szeretnék ott megélni?

- Szerintem milyen a jó házastárs? Milyen házastárs lennék, ha az lennék? Mi az a jó tulajdonság személyiségemben, amely miatt nagyon boldog lenne házastársam? Mi az a nehéz tulajdonságom, amin úgy érzem, a házasságban sem tudnék változtatni? - Miért gondolják sokan azt, hogy a cölibátus kiszúrás papokkal?

- Szerintem milyen a jó pap? Én milyen pap lennék, ha az lennék?

**V. Hivatkozások**

*A Katolikus Egyház Katekizmusának Kompendiuma.* (2006). Budapest: Szent István Társulat. Böjte, C. (2010). *Út a végtelenbe.* Budapest: Helikon Kiadó.

Dr. Rédly, E., Őrfi, M., & Pusztai, L. (2016). *Tanári kézikönyv a Pax hittankönyvsorozat első  négy könyvéhez.* Győr: Korda Kiadó.

Lejtényi, E., Pavelczak-Major, D., & Dr. Török, C. (2019). *Időtrend.* Budapest-Vác: Ecclesia  Szövetkezet.

*Magyar Katolikus Egyház*. (dátum nélk.). Letöltés dátuma: 2022. 03 24, forrás: katolikus.hu:  https://katolikus.hu/cikk/a-szentsegek

*Magyar Katolikus Lexikon.* (dátum nélk.). Forrás: http://lexikon.katolikus.hu/ Martini, C. M. (1995). *A szentségek.* Budapest: Szent István Társulat.

Meuser, B. (2021). *Hittansuli.* Budapest: Vigilia Kiadó.

*regi.katolikus.hu*. (dátum nélk.). Letöltés dátuma: 2022. 03 26, forrás: katolkus.hu:  https://regi.katolikus.hu/lelkiseg.php?h=20

Schwarz, C. (2017). *A Lélek ajándékainak 3 színe.* Budapest: Harmat Kiadó.

*Találkozás a kereszténységgel*. (dátum nélk.). Letöltés dátuma: 2022. 03 25, forrás:  talalkozas.katolikus.hu: http://talalkozas.katolikus.hu/9per54.html

**VI. Mellékletek**

**VI.1 Dsida Jenő: LÉGY SZENT, FIACSKÁM! (1. előadás)**

Ember! – hívnak a száraz téli erdők,

hogy virágba borítsd a tar világot,

szikkadt ó kutak öble búg utánad,

hogy kristály-buzogású tiszta vízzel

töltsd meg őket: – ezért ma mély örömmel

hinned kell, hogy a kósza fellegek mind

biztosan kiszabott úton suhannak,

s minden lépted után nyomok maradnak.

Ismerd meg – fiam, ó – a fűbefekvő

ember békefödött, szelíd derűjét

nyisd ki már az aranykaput, amelynek

alján kék patakok zenéje zendül.

Minden bús madarat, szomorka bárányt

végy öledbe, becézz, étess, vigasztalj! –

Légy vidám, sugaras: légy szent, fiacskám!

(1934)

**VI.2 Reményik Sándor – Kegyelem (1.előadás)**

Először sírsz.

Azután átkozódsz.

Aztán imádkozol.

Aztán megfeszíted

Körömszakadtig maradék-erőd. Akarsz, egetostromló akarattal – S a lehetetlenség konok falán

Zúzod véresre koponyád.

Azután elalélsz.

S ha újra eszmélsz, mindent újra kezdesz. Utoljára is tompa kábulattal,

Szótalanul, gondolattalanul

Mondod magadnak: mindegy, mindhiába: A bűn, a betegség, a nyomorúság, A mindennapi szörnyű szürkeség Tömlöcéből nincsen, nincsen menekvés!

S akkor – magától – megnyílik az ég, Mely nem tárult ki átokra, imára, Erő, akarat, kétségbeesés,

Bűnbánat – hasztalanul ostromolták. Akkor megnyílik magától az ég, S egy pici csillag sétál szembe véled, S olyan közel jön, szépen mosolyogva, Hogy azt hiszed: a tenyeredbe hull. Akkor – magától – szűnik a vihar, Akkor – magától – minden elcsitul, Akkor – magától – éled a remény. Álomfáidnak minden aranyágán Csak úgy magától – friss gyümölcs terem. Ez a *magától:* ez a Kegyelem

**VI.3 Isten tízparancsolata (3. előadás)**

„A Sínai-hegyen Istentől adott parancsok a valláserkölcsi élet örök érvényű alaptörvényei (Kiv 20). Az embernek Isten és embertársai iránti kötelességeit összegzi. érvényessége minden időben megmarad, mivel Jézus azt mondta: "Nem megszüntetni jöttem a Törvényt, hanem beteljesíteni" (Mt 5,17).

I. Uradat, Istenedet imádd, és csak neki szolgálj!

Istent felismerve első kötelességünk a benne való hit, a neki kijáró imádás; hódolat és dicsőítés, uralma kizárólagosságának elismerése.

II. Isten nevét hiába ne vedd! Minthogy az ember gondolkodása és kimondott szava között szoros kapcsolat van, e hódolathoz hozzá tartozik Isten nevének (és általában az isteni dolgoknak) tisztelete.

III. Az Úr napját szenteld meg!

Istentől való függőségünket fejezzük ki azzal, hogy megtartjuk az Úr napját, ezt az időt (egész életünkkel együtt) Neki szenteljük, ugyanakkor a földi munkálkodás múlandóságát jelezve és a végső nyugalmat előlegezve munkaszünetet tartunk!

Az első három parancs Isten uralmának elismeréséhez vezetett minket. Csak ez biztosítja az ember tökéletes szabadságát. A Tízparancsolat második része (táblája) az embertársak iránti kötelességeket tartalmazza, összhangban a természeti törvényekkel:

IV. Atyádat és anyádat tiszteld!

Kapcsolataink közül első az, mely szüleinkhez fűz, hiszen életünket és felnövekedésünket nekik köszönhetjük. A szülői felelősség és a gyermeki tisztelet egymástól elválaszthatatlan.

V. Ne ölj!

Minden ember élete szent. Az egészség is Isten ajándéka. Így kell őriznünk magunk és mások életét.

VI. Ne paráználkodj!

Az új élet nemzése éppúgy tiszteletet és védelmet kíván, mint az ember teste, s a szerelemben a másik felé megnyíló legbensőbb rejtett valósága.

VII. Ne lopj!

Az embernek a munkával szerzett tulajdonhoz, az életét biztosító anyagi javakhoz való jogát szavatolja ez a parancs.

VIlI. Ne hazudj, és mások becsületében kárt ne tégy!

Az emberek közti kapcsolatok legfőbb munkálója az emberi beszéd. E nagy adománnyal nem élhetünk vissza, nem használhatjuk mások kárára. A parancs a nyelvvel elkövethető legnagyobb bűnt is jelzi, s általánosságban is elénk állítja az igaz beszédet, mint Istentől szabott kötelességet.

IX. Felebarátod házastársát ne kívánd!

X. Mások tulajdonát ne kívánd!

Az igaz cselekedetek mellett az igaz érzések, gondolatok, vágyak is az isteni akarat  teljesítéséhez tartoznak.”[[65]](#footnote-65)

**VI.4 A gyónás menete (3. előadás)**

1. Köszönés: DICSÉRTESSÉK A JÉZUS KRISZTUS! (Pap: Mindörökké Amen) 2. Keresztvetés: AZ ATYA A FIÚ ÉS A SZENTLÉLEK NEVÉBEN.

GYÓNOM A MINDENHATÓ ISTENNEK ÉS NEKED LELKIATYÁM, HOGY  LEGUTÓBBI GYÓNÁSOM/KISKOROM ÓTA EZEKET A BŰNÖKET KÖVETTEM EL:

4. Elkövetett bűneim, mulasztásaim! Ha mindent bűnömet elsoroltam, akkor azt mondom: TÖBB BŰNÖMRE NEM EMLÉKSZEM.

5. Meghallgatom a pap szavait, lehet, beszélgetünk is (együtt keressük elkövetett bűneim okait,  a fejlődés lehetőségeit), Elégtételt kapok (cselekedet, ima, stb.). Ha lehet, már a szentmise előtt  elvégzem, de ha akkor még nincs módom rá, attól még mehetek áldozni.

6. Elimádkozom a bánatimát: TELJES SZÍVEMBŐL BÁNOM MINDEN BŰNÖMET, MERT  AZOKKAL AZ ÚRISTENT MEGBÁNTOTTAM. ERŐSEN FOGADOM, HOGY ISTEN  SEGÍTSÉGÉVEL A JÓRA TÖREKSZEM A BŰNT ÉS A BŰNRE VEZETŐ ALKALMAT  ELKERÜLÖM.

7. Az Atya feloldozást ad. Miközben áldást ad, keresztet vetek, és a végén mondom: AMEN.

8. Pap: Magasztaljuk Istent, mert jóságos hozzánk! Gyónó: MERT ÖRÖKKÉ SZERET  MINKET!

9. Elköszönés: DICSÉRTESSÉK A JÉZUS KRISZTUS!

1. „Mid van, amit nem kaptál? Ha pedig kaptad, miért dicsekszel, mintha nem kaptad volna?” 1Kor 4,7 [↑](#footnote-ref-1)
2. (A Katolikus Egyház Katekizmusának Kompendiuma, 2006) [↑](#footnote-ref-2)
3. (Böjte, 2010, old.: 13)  [↑](#footnote-ref-3)
4. (Magyar Katolikus Lexikon)  [↑](#footnote-ref-4)
5. (A Katolikus Egyház Katekizmusának Kompendiuma, 2006) [↑](#footnote-ref-5)
6. (Lejtényi, Pavelczak-Major, & Dr. Török, 2019, old.: 138) [↑](#footnote-ref-6)
7. (Magyar Katolikus Egyház, dátum nélk.)  [↑](#footnote-ref-7)
8. (Lejtényi, Pavelczak-Major, & Dr. Török, 2019, old.: 109-111)  [↑](#footnote-ref-8)
9. (A Katolikus Egyház Katekizmusának Kompendiuma, 2006) [↑](#footnote-ref-9)
10. (Böjte, 2010, old.: 22)  [↑](#footnote-ref-10)
11. (Lejtényi, Pavelczak-Major, & Dr. Török, 2019, old.: 113 [↑](#footnote-ref-11)
12. (Martini, 1995, old.: 12) [↑](#footnote-ref-12)
13. „Azokban a napokban történt, hogy eljött Jézus a galileai Názáretből, és megkereszteltette magát Jánossal a Jordánban. Amikor feljött a vízből, látta, hogy megnyílik az ég, és a Lélek galamb alakjában leszáll rá. Szózat is hallatszott az égből: „Te vagy az én szeretett Fiam, benned telik kedvem.”” Mk 1,9-11 [↑](#footnote-ref-13)
14. „Menjetek tehát, tegyétek tanítványommá mind a népeket! Kereszteljétek meg őket az Atya és a Fiú és a Szentlélek nevére” Mt 28,19 [↑](#footnote-ref-14)
15. (Böjte, 2010, old.: 40)  [↑](#footnote-ref-15)
16. (Martini, 1995, old.: 9-11 [↑](#footnote-ref-16)
17. (Lejtényi, Pavelczak-Major, & Dr. Török, 2019, old.: 116) [↑](#footnote-ref-17)
18. (Találkozás a kereszténységgel, dátum nélk.) [↑](#footnote-ref-18)
19. (Lejtényi, Pavelczak-Major, & Dr. Török, 2019, old.: 118) [↑](#footnote-ref-19)
20. „A Lélek megnyilvánulásait mindenki azért kapja, hogy használjon vele. Az egyik ugyanis a bölcsesség ajándékát kapja a Lélektől, a másik a tudás adományát ugyanattól a Lélektől, a harmadik a hitet kapja ugyanabban a  Lélekben vagy pedig a gyógyítás adományát szintén ugyanabban a Lélekben. Van, aki csodatevő hatalmat kap, van, akinek a prófétálásnak vagy a szellemek elbírálásának képessége jut osztályrészül. Más különféle nyelveket vagy pedig a nyelvek értelmezését nyeri el ajándékul. Mindezt azonban egy és ugyanaz a Lélek műveli, tetszése szerint osztva kinek-kinek.” 1Kor 12,7-11  [↑](#footnote-ref-20)
21. (Schwarz, 2017, old.: 54)  [↑](#footnote-ref-21)
22. (Schwarz, 2017)  [↑](#footnote-ref-22)
23. A Lélek adományainak mélyebb tanulmányozására ajánlom: Christian A. Schwarz: A Lélek ajándékainak 3 színe c. könyvet.   [↑](#footnote-ref-23)
24. (Schwarz, 2017, old.: 89) [↑](#footnote-ref-24)
25. (Martini, 1995, old.: 18) [↑](#footnote-ref-25)
26. (Lejtényi, Pavelczak-Major, & Dr. Török, 2019, old.: 120)  [↑](#footnote-ref-26)
27. (Lejtényi, Pavelczak-Major, & Dr. Török, 2019, old.: 121) [↑](#footnote-ref-27)
28. (Lejtényi, Pavelczak-Major, & Dr. Török, 2019, old.: 122-123) [↑](#footnote-ref-28)
29. A videó segíthet megérteni, milyen nagy esemény is a szentmise. Amit a szemünkkel látunk, az csak a felszín.  Youtube: The Veil Removed – Film, link: https://www.youtube.com/watch?v=OOLZDaTgIaM [↑](#footnote-ref-29)
30. A Zsidókhoz írt levél így ír Jézusról: „Főpapunk ugyanis nem olyan, hogy ne tudna együtt érezni gyöngeségeinkkel, hanem olyan, aki hozzánk hasonlóan mindenben kísértést szenvedett, a bűntől azonban mentes maradt.” Zsid 4,15 [↑](#footnote-ref-30)
31. „Valahányszor ugyanis e kenyeret eszitek, és e kehelyből isztok, az Úr halálát hirdetitek, amíg el nem jön. Ezért aki méltatlanul eszi a kenyeret vagy issza az Úr kelyhét, az Úr teste és vére ellen vét.” 1Kor 11,26-27 [↑](#footnote-ref-31)
32. (Lejtényi, Pavelczak-Major, & Dr. Török, 2019, old.: 123) [↑](#footnote-ref-32)
33. (Dr. Rédly, Őrfi, & Pusztai, 2016, old.: 143)  [↑](#footnote-ref-33)
34. A saját példámon keresztül merem ajánlani. Amióta naponta fogadhatom így Jézust, érzem, hogy sokkal könnyebb a mindennapokban is megmaradni az Ő közelségében. A vele való kapcsolatom sokkal intenzívebben mélyül így, fejlődik imaéletem. Minőségileg sokkal jobbá vált az életem, önmagammal és másokkal a kapcsolatom. (szerző)  [↑](#footnote-ref-34)
35. (Lejtényi, Pavelczak-Major, & Dr. Török, 2019, old.: 124) [↑](#footnote-ref-35)
36. (Meuser, 2021, old.: 74) [↑](#footnote-ref-36)
37. „Amint tehát egy ember által lépett a világba a bűn, majd a bűn folyományaként a halál, és így a halál minden  embernek osztályrésze lett, mert mindnyájan vétkeztek…” Róm 5,12  [↑](#footnote-ref-37)
38. A Tízparancsolat és rövid kifejtése a mellékletekben megtalálható.  [↑](#footnote-ref-38)
39. „Amint tehát egynek vétke minden emberre kárhozatot hozott, ugyanúgy egynek üdvösséget szerző tette minden emberre kiárasztotta az életet adó megigazulást.” Róm 5,18 [↑](#footnote-ref-39)
40. „A megszentelő kegyelem olyan természetfölötti hatás és adomány (kegyelem), mely az embert bensőleg  megszenteli és Isten fogadott gyermekévé teszi; rejtett módon benne van az örök élet elővételezése is.” (Magyar  Katolikus Lexikon)  [↑](#footnote-ref-40)
41. A tékozló fiú. Lk 15,11-32 [↑](#footnote-ref-41)
42. (Martini, 1995, old.: 31) [↑](#footnote-ref-42)
43. (Martini, 1995, old.: 31) [↑](#footnote-ref-43)
44. Ignáci Examen névvel mobil app-ban is elérhető (Ios és Android). [↑](#footnote-ref-44)
45. 18-20 éves koromban ritkán gyóntam. Mindig szégyelltem, hogy ugyanazok a bűneim. Feladtam.  Szentáldozáshoz is általában a gyónást követő szentmisén járultam, mert utána már újra vétkeztem. Rossz döntés volt, mert utólag már látom, mennyire megrekesztette a lelki éltemet ez a hozzáállás. (szerző) [↑](#footnote-ref-45)
46. (Lejtényi, Pavelczak-Major, & Dr. Török, 2019, old.: 128) [↑](#footnote-ref-46)
47. (Martini, 1995, old.: 35)  [↑](#footnote-ref-47)
48. (Martini, 1995, old.: 37)  [↑](#footnote-ref-48)
49. (LG 11) [↑](#footnote-ref-49)
50. (Martini, 1995, old.: 39)  [↑](#footnote-ref-50)
51. (Lejtényi, Pavelczak-Major, & Dr. Török, 2019, old.: 128) [↑](#footnote-ref-51)
52. (Martini, 1995, old.: 42 [↑](#footnote-ref-52)
53. (Magyar Katolikus Lexikon) [↑](#footnote-ref-53)
54. (LG 10)  [↑](#footnote-ref-54)
55. Kitekintő - A PRESBYTERORUM ORDINIS a cölibátusról: „A cölibátus azonban sok szempontból nagyon megfelel a papságnak. A papi küldetés ugyanis teljes egészében annak az új emberiségnek a szolgálatára van szentelve, melyet a halálon győztes Krisztus hoz létre Lelke által e világban, s melynek tagjai »nem a vérnek vagy a testnek vágyából, nem is a férfi akaratából, hanem Istenből születtek« (Jn 1,13). A mennyek országáért vállalt szüzesség, illetve cölibátus által a papok új és sajátos értelemben szentelődnek Krisztusnak, könnyebben ragaszkodnak  hozzá osztatlan szívvel, benne és általa szabadabban szentelik életüket Isten és az emberek szolgálatára,  országáért és az Istenből való újjászületés művéért akadálytalanabbul dolgoznak, s így alkalmasabbak lesznek  arra, hogy a Krisztusban elnyert lelki atyaságot mélyebben felfogják. Ily módon tehát az emberek előtt megvallják, hogy osztatlanul oda akarják adni magukat a rájuk bízott feladatnak, tudniillik, hogy a híveket eljegyezzék egy férfival, és tiszta szűzként vezessék őket Krisztushoz; így arra az Istentől alapított és a jövőben beteljesedő, titokzatos házasságra utalnak, mely által Krisztus az Egyház egyetlen jegyese. Ezenfelül élő jeleivé válnak annak a hit és a szeretet által már jelenlévő, eljövendő világnak, melyben a föltámadás gyermekei nem nősülnek, és férjhez sem mennek.” PRESBYTERORUM ORDINIS 16  [↑](#footnote-ref-55)
56. (Lejtényi, Pavelczak-Major, & Dr. Török, 2019, old.: 129) [↑](#footnote-ref-56)
57. (Martini, 1995, old.: 47) [↑](#footnote-ref-57)
58. (Lejtényi, Pavelczak-Major, & Dr. Török, 2019, old.: 130) [↑](#footnote-ref-58)
59. https://kozpontiszeminarium.org/hiv-az-ur/  [↑](#footnote-ref-59)
60. https://kozpontiszeminarium.org/hiv-az-ur/  [↑](#footnote-ref-60)
61. (Lejtényi, Pavelczak-Major, & Dr. Török, 2019, old.: 133) [↑](#footnote-ref-61)
62. (Lejtényi, Pavelczak-Major, & Dr. Török, 2019, old.: 135)  [↑](#footnote-ref-62)
63. (Meuser, 2021, old.: 54-56) [↑](#footnote-ref-63)
64. (Lejtényi, Pavelczak-Major, & Dr. Török, 2019, old.: 137) [↑](#footnote-ref-64)
65. (regi.katolikus.hu, dátum nélk.) [↑](#footnote-ref-65)